text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
26 Ke kaloku akuwagqiba uYesu onke la mazwi, wathi kubafundi bakhe:
2 “Niyazi ukuba kwiintsuku ezimbini ukususela ngoku kuza kubakho ipasika,+ yaye uNyana womntu uza kunikelwa ukuba abethelelwe.”+
3 Ngoko ababingeleli abaziintloko namadoda amakhulu abantu bahlanganisana ndawonye entendelezweni yombingeleli omkhulu owayebizwa ngokuba nguKayafa,+
4 baza baceba+ ukumbamba uYesu ngobuqhophololo, bambulale.
5 Noko ke, baqhubeka besithi: “Kungekhona emthendelekweni, ukuze kungaveli isaqunge phakathi kwabantu.”+
6 Ngoxa uYesu wayeseBhethani+ endlwini kaSimon owayeneqhenqa,+
7 kweza kuye umfazi oneqhaga lealabhasta lineoli+ yobulawu exabiso likhulu, wamgalela ngayo entloko njengoko wayengqendeve etafileni.
8 Bakukubona oku abafundi bacaphuka baza bathi: “Yinkcitho yantoni na le?+
9 Kuba ibinokuthengiswa ngexabiso elikhulu kuze kunikwe amahlwempu.”+
10 Ekuqonda oku,+ uYesu wathi kubo: “Kutheni na nizama ukumenzela inkathazo nje lo mfazi? Kuba undenzele into entle.+
11 Kuba amahlwempu+ nisoloko nikunye nawo, kodwa aniyi kusoloko ninam.+
12 Kuba xa lo mfazi ebefaka le oli yobulawu emzimbeni wam, ebesenzela ukulungiselela ukungcwatywa kwam.+
13 Inene ndithi kuni, Naphi na apho ezi ndaba zilungileyo zishunyayelwa khona kulo lonke ihlabathi, oko lo mfazi akwenzileyo kuya kuba yinto aya kukhunjulwa ngayo.”+
14 Ngoko omnye wabalishumi elinesibini, lowo ubizwa ngokuthi nguYudas Skariyoti,+ waya kubabingeleli abaziintloko
15 waza wathi: “Niya kundinika ntoni ukuze ndimngcatshe kuni?”+ Bammisela amashumi amathathu amaqhosha esilivere.+
16 Ukususela ngoko kuse phambili waqhubeka efuna ithuba elihle lokumngcatsha.+
17 Ngomhla wokuqala wamaqebengwana angenagwele+ abafundi beza kuYesu, besithi: “Ufuna ukuba sikulungiselele phi ukuba udle ipasika?”+
18 Wathi: “Yiyani esixekweni kuZibani-bani+ nize nithi kuye, UMfundisi uthi, ‘Ixesha lam elimisiweyo likufuphi; ndiza kubhiyozela ipasika nabafundi bam ekhayeni lakho.’”+
19 Kwaye abafundi benza njengoko uYesu wayebayalele, yaye bazilungisa izinto zepasika.+
20 Ke kaloku, kwakuhlwa,+ wangqendeva etafileni nabafundi abalishumi elinesibini.+
21 Ngoxa babesidla, wathi: “Inene ndithi kuni, Omnye wenu uya kundingcatsha.”+
22 Bebuhlungu kakhulu ngako oku, baqala ukuthi kuye bonke ngabanye: “Nkosi, asindim, akunjalo?”+
23 Ekuphenduleni wathi: “Lowo uthi nkxu isandla sakhe kunye nam esityeni nguye oza kundingcatsha.+
24 Enyanisweni, uNyana womntu uyemka, kanye njengokuba kubhaliwe+ ngaye, kodwa yeha+ loo mntu angcatshwa ngaye uNyana womntu!+ Ngekumlungele loo mntu ukuba wayengazange azalwe.”
25 Ephendula uYudas, owayesele eza kumngcatsha, wathi: “Asindim, akunjalo na, Rabhi?” Wathi kuye: “Nawe utsho.”
26 Njengoko babeqhubeka besidla, uYesu wathabatha isonka+ waza, emva kokucela intsikelelo, wasiqhekeza,+ wanika abafundi, wathi: “Thabathani, nidle. Oku kuthetha umzimba wam.”+
27 Wathabatha nendebe+ waza, akuba ebulele, wayinika bona, esithi: “Selani kuyo, nonke;+
28 kuba oku kuthetha+ ‘igazi+ lam lomnqophiso,’+ eliza kuphalala ngenxa yabaninzi+ ukuze kuxolelwe izono.+
29 Kodwa ndithi kuni, andisayi kuyisela le mveliso yomdiliya, ukususela ngoku, kude kube yiloo mini ndiyisela nani intsha ebukumkanini bukaBawo.”+
30 Ekugqibeleni, emva kokuvuma iindumiso,+ baphuma baya eNtabeni yemiNquma.+
31 Ngoko uYesu wathi kubo: “Nonke niya kukhubeka ngam ngobu busuku, kuba kubhaliwe kwathiwa, ‘Ndiza kumbetha umalusi, yaye izimvu zomhlambi ziya kuchithachithwa.’+
32 Kodwa emva kokuba ndivusiwe, ndiza kuhamba phambi kwenu ndiye eGalili.”+
33 Kodwa uPetros waphendula wathi kuye: “Nangona bonke abanye beya kukhubeka ngawe, andisayi kuze ndikhubeke!”+
34 UYesu wathi kuye: “Inene ndithi kuwe, Ngobu busuku, ngaphambi kokuba umqhagi ukhonye, uya kundikhanyela kathathu.”+
35 UPetros wathi kuye: “Kwanokuba kuya kufuneka ndife nawe, andisayi kuze ndikukhanyele.” Nabo bonke abanye abafundi batsho into efanayo.+
36 Ngoko uYesu weza nabo kwindawo+ ebizwa ngokuba yiGetsemane, waza wathi kubafundi: “Hlalani phantsi apha ngoxa ndisiya kuthandaza phaya.”+
37 Wathabatha uPetros noonyana ababini+ bakaZebhedi, waqala ukuba buhlungu waza wakhathazeka gqitha.+
38 Ngoko wathi kubo: “Umphefumlo wam ubuhlungu ngokunzulu, de kuse ekufeni.+ Hlalani apha, nihlale nilindile kunye nam.”+
39 Waya ngaphambili umganyana, wawa ngobuso, wathandaza+ esithi: “Bawo, ukuba kunokwenzeka, mayidlule le ndebe+ kum. Kanti, kungekhona ngokuthanda kwam,+ kodwa ngokuthanda kwakho.”+
40 Kwaye weza kubafundi waza wabafumana belele, wathi kuPetros: “Beningenako ukulinda nam nelixa elinye na?+
41 Hlalani nilindile+ yaye nithandaze+ ngokuqhubekayo, ukuze ningangeni ekuhendweni.+ Kambe ke, umoya unentumekelelo, kodwa inyama ibuthathaka.”+
42 Kwakhona, okwesihlandlo sesibini,+ waya kuthandaza, esithi: “Bawo, ukuba akunakudlula oku ngaphandle kokuba ndikusele, makwenzeke ukuthanda kwakho.”+
43 Weza kwakhona waza wabafumana belele, kuba amehlo abo ayenzima.+
44 Ngoko wabashiya, waya kuthandaza okwesihlandlo sesithathu,+ esitsho ilizwi elifanayo.
45 Ngoko weza kubafundi waza wathi kubo: “Ngeli xesha nilele yaye niphumle! Khangelani! Lisondele ilixa lokuba uNyana womntu angcatshwe ezandleni zaboni.+
46 Vukani, sihambe. Khangelani! Umngcatshi wam usondele.”+
47 Esathetha, khangela! nanko uYudas,+ omnye wabalishumi elinesibini, esiza nesihlwele esikhulu sinamakrele+ namagqudu sivela kubabingeleli abaziintloko nakumadoda amakhulu abantu.+
48 Ke kaloku umngcatshi wakhe wayebanike umqondiso, esithi: “Nabani na endithe ndamanga, nguye lowo; mthabatheni nimse eluvalelweni.”+
49 Kwaye esiya ngqo kuYesu wathi: “Bhota, Rabhi!”+ waza wamanga.+
50 Kodwa uYesu+ wathi kuye: “Mfondini, ukho ngabuni apha?” Ngoko beza ngaphambili baza bambamba uYesu, bamsa eluvalelweni.+
51 Kodwa, khangela! omnye wabo babekunye noYesu wolula isandla sakhe, wathi rhuthu ikrele lakhe, waxabela ikhoboka lombingeleli omkhulu waza wayisusa indlebe yalo.+
52 Ngoko uYesu wathi kuye: “Buyisela ikrele lakho endaweni yalo,+ kuba bonke abathabatha ikrele baya kutshabalala ngekrele.+
53 Okanye ucinga ukuba andinako ukubongoza uBawo andibonelele ngawo lo mzuzu ngemikhosi yeengelosi engaphezu kweshumi elinesibini?+
54 Ngoko, beziya kuzaliseka njani iZibhalo ezithi kumele kwenzeke ngale ndlela?”
55 Ngelo lixa uYesu wathi kwizihlwele: “Niphumele ukuza kubamba mna na, ninamakrele namagqudu nje, ngokungathi niphumele umphangi?+ Imihla ngemihla bendihlala etempileni+ ndifundisa, ukanti anikhange nindise eluvalelweni.
56 Kodwa konke oku kwenzeke ukuze zizaliseke izibhalo zabaprofeti.”+ Ngoko bonke abafundi bamshiya, basaba.+
57 Abo bathabatha uYesu bamsa eluvalelweni bamqhubela kuKayafa+ umbingeleli omkhulu, apho kwakuhlanganisene+ khona ababhali namadoda amakhulu.
58 Kodwa uPetros waqhubeka emlandela kumgama othe qelele, ukuya kufikelela kwintendelezo+ yombingeleli omkhulu, kwaye, emva kokuba engene ngaphakathi, wahlala nabalindi bendlu ukuze abone umphumo.+
59 Ngelo xesha ababingeleli abaziintloko neSanhedrin iphela babefuna ubungqina bobuxoki nxamnye noYesu ukuze bambulale,+
60 kodwa abazange bafumane nabunye, nangona kweza amangqina obuxoki amaninzi ngaphambili.+ Kamva kweza ngaphambili amabini
61 aza athi: “Lo mntu wathi, ‘Ndiyakwazi ukudiliza itempile kaThixo ndize ndiyakhe ngeentsuku ezintathu.’”+
62 Ngako oko umbingeleli omkhulu wema waza wathi kuye: “Akunayo na impendulo? Yintoni na le bayingqinayo aba nxamnye nawe?”+
63 Kodwa uYesu wathi cwaka.+ Ngoko umbingeleli omkhulu wathi kuye: “Ndikufungisa+ ngoThixo ophilayo ukuba usixelele enoba unguye na uKRISTU+ uNyana kaThixo!”
64 UYesu wathi+ kuye: “Nawe utsho.+ Kodwa ndithi kuni, Ukususela ngoku+ niya kumbona uNyana womntu+ ehleli ngakwisandla sasekunene+ samandla, esiza ngamafu ezulu.”+
65 Ngoko umbingeleli omkhulu wakrazula izambatho zakhe zangaphezulu, esithi: “Unyelisile!+ Sisawafunelani na amangqina?+ Yabonani! Ngoku nikuvile ukunyelisa.+
66 Luthini uluvo lwenu?” Baphendula bathi: “Ufanelwe kukufa.”+
67 Ngoko bamtshicela ebusweni+ baza bambetha+ ngamanqindi. Abanye bammpakaza ebusweni,+
68 besithi: “Siprofetele, wena Kristu.+ Ngubani okubethileyo?”+
69 Ke kaloku uPetros wayehleli ngaphandle entendelezweni; yaye kweza kuye isicakazana, sisithi: “Nawe, ubukunye noYesu umGalili!”+
70 Kodwa wakhanyela phambi kwabo bonke, esithi: “Andikwazi oko uthetha ngako.”
71 Akuba ephumile waya kwindlu esesangweni, enye intombazana yamphawula yaza yathi kwabo babelapho: “Lo mntu wayekunye noYesu umNazarete.”+
72 Kwakhona wakhanyela, ngesifungo wathi: “Andimazi lo mntu!”+
73 Emva kwethutyana abo babemi bexhontelene beza kuPetros, bathi: “Ngokuqinisekileyo nawe ungomnye wabo, kuba, enyanisweni, ukubetha kolwimi lwakho kuyakudiza.”+
74 Ngoko waqala ukuqalekisa nokufunga esithi: “Andimazi lo mntu!” Yaye ngoko nangoko umqhagi wakhonya.+
75 Kwaye uPetros wakhumbula ilizwi elalithethwe nguYesu, elileli: “Ngaphambi kokuba umqhagi ukhonye, uya kundikhanyela kathathu.”+ Yaye waphuma phandle waza walila ngokukrakra.+
Yithumele
Yithumele
Mateyu 26
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=40&Chapter=26&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D40%26Chapter%3D26%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


c: text/html

text:
Ngaba Ngokwenene UThixo Uwakhathalele Amabhinqa?
“Ngumfazi owonayo, yaye ngoku sonke siyafa ngenxa yakhe.”—INCWADI ENGAPHEFUMLELWANGA, YENKULUNGWANE YESIBINI NGAPHAMBI KWEXESHA ELIQHELEKILEYO.
“Uye [ibhinqa] wavulela umtyholi ithuba: ubangele [ibhinqa] ukuba kutyiwe kumthi owalelweyo: ungowokuqala [ibhinqa] ukwaphula umthetho wobuthixo . . . wonise [ibhinqa] indoda engumfanekiso kaThixo.”—UTERTULLIAN, ON THE APPAREL OF WOMEN, YENKULUNGWANE YESIBINI KWIXESHA ELIQHELEKILEYO.
EZI vesi azikho eBhayibhileni. Kangangeenkulungwane, bezisetyenziselwa ukuthethelela ukucalulwa kwamabhinqa. Unanamhla oku, abanye oofunz’ eweni basacaphula imibhalo yonqulo ukuze baxhase ukuphathwa kakubi kwamabhinqa, belilisela ngelokuba amabhinqa afanele abekwe ityala ngazo zonke iingxaki zoluntu. Ngaba ngokwenene uThixo wayefuna amabhinqa abe zizifologu zamadoda? Ithini iBhayibhile? Makhe sizivele.
Ngaba amabhinqa aqalekisiwe nguThixo?
Akunjalo. Endaweni yoko, ‘yinyoka yantlandlolo, leyo ibizwa ngokuba nguMtyholi’ ‘eyaqalekiswayo.’ (ISityhilelo 12:9; Genesis 3:14) Xa uThixo wathi uAdam wayeza ‘kumlawula’ umfazi wakhe, wayengathi uAdam makayigagamele inkosikazi yakhe. (Genesis 3:16) Kunoko, uThixo wayechaza imiphumo ebuhlungu eyayiza kubangelwa sisono ababesenzile.
Ngenxa yoko, ukuphathwa kakubi kwamabhinqa kungumphumo wesono umntu anaso, kungekhona intando kaThixo. IBhayibhile ayiyixhasi kwaphela ingcamango yokuba amabhinqa amele axhatshazwe ngamadoda ukuze kucanyagushelwe isono santlandlolo.—Roma 5:12.
Ngaba UThixo walidala ibhinqa langaphantsi Kune ndoda?
Akunjalo. IGenesis 1:27 ithi: “UThixo wamdala umntu ngokomfanekiso wakhe, wamdala ngokomfanekiso kaThixo; wadala indoda nebhinqa.” Ngoko ke, kwasekuqaleni, abantu—indoda nebhinqa—badalwa bakwazi ukuvelisa iimpawu uThixo anazo. Nangona uAdam noEva babenziwe bahluka ngomzimba nangeemvakalelo, bobabini banikwa imiyalelo efanayo yaye benamalungelo alinganayo phambi koMenzi wabo.—Genesis 1:28-31.
Ngaphambi kokuba uEva adalwe, uThixo wayethe: “Ndiza kumenzela [uAdam] umncedi oza kuba ngumphelelisi wakhe.” (Genesis 2:18) Ngaba igama “umphelelisi” lithetha ukuba ibhinqa lingaphantsi kune ndoda? Akunjalo, kuba eli gama lesiHebhere likwathetha “umncedi” okanye “ukuncedisa” indoda. Khawucinge ngogqirha kunye nomongikazi oncedisayo xa kusenziwa utyando. Ngaba ugqirha angawenza yedwa loo msebenzi? Kungangenkankulu! Ngaba ngugqirha oyena mntu ubalulekileyo kuba inguye owenza utyando? Akunjalo. Ngokufanayo, uThixo wadala indoda nebhinqa ukuze basebenzisane, kungekhona ukuba bakhuphisane.—Genesis 2:24.
Yintoni Ebonisa Ukuba uThixo Uwakhathalele Amabhinqa?
Ebona kusengaphambili oko kwakuza kwenziwa yindoda enesono, uThixo wazichaza iindlela aza kuwakhusela ngazo amabhinqa. Ethetha ngoMthetho kaMoses, owaqalisa ukusebenza ngenkululngwane ye-16 ngaPhambi kweXesha Eliqhelekileyo, uLaure Aynard umbhali wencwadi ethi La Bible au féminin (IBhayibhile Ngabasetyhini), uthi: “Amaxesha amaninzi, xa umnqophiso woMthetho uthetha ngebhinqa, uyalikhusela.”
Ngokomzekelo, umnqophiso woMthetho uyalela ukuba bahlonelwe bobabini, umama notata. (Eksodus 20:12; 21:15, 17) Kwakhona wawufuna bacingelwe abafazi abakhulelweyo. (Eksodus 21:22) Nanamhlanje, le mithetho kaThixo isahamba yodwa xa ithelekiswa namalungelo abandezwa amabhinqa kumazwe amaninzi. Kodwa kukho okungakumbi.
UMthetho Obonisa Indlela UThixo Awajonga Ngayo Amabhinqa
UMthetho owanikwa uhlanga lakwaSirayeli nguYehova uThixo wanceda bonke abantu—amadoda namabhinqa—basempilweni, baziphatha kakuhle baza banolwalamano oluhle noThixo. Logama nje lwaluphulaphula yaye luthobela, olo hlanga lwaluza kuba “ngaphezu kwazo zonke ezinye iintlanga zomhlaba.” (Duteronomi 28:1, 2) Babenayiphi indima abafazi phantsi koMthetho? Khawuhlolisise ezi nkalo zilandelayo.
1. Inkululeko elalinayo. Ngokwahlukileyo kumabhinqa ezinye iintlanga zamandulo, ibhinqa elingumSirayeli lalinenkululeko. Nangona indoda yayinikwe indima yokuba yintloko yekhaya, umfazi owayethenjwa ngokupheleleyo yindoda yakhe, ‘wayecinga ngentsimi aze ayizuze’ yaye ‘wayetyala isidiliya.’ Ukuba wayenabo ubuchule bokusonta nokuluka, wayekwazi ukuvula elakhe ishishini. (IMizekeliso 31:11, 16-19) KuMthetho kaMoses amabhinqa ayenamalungelo.
KuSirayeli wamandulo, amabhinqa ayekhululekile ukuba azakhele ubuhlobo noThixo. IBhayibhile ithetha ngoHana, owathandaza kuThixo waza wenza nesifungo. (1 Samuweli 1:11, 24-28) Ibhinqa lesixeko saseShunem lalidla ngokuya kuthetha nomprofeti uElisha ngeemini zeSabatha. (2 Kumkani 4:22-25) Amabhinqa anjengoDebhora noHulida, akhethwa nguThixo ukuba abe ngabagwebi okanye abaprofetikazi. Okubangel’ umdla, kukuba amadoda aziwayo nababingeleli babekulungele ukuya kucela icebiso kula mabhinqa.—ABagwebi 4:4-8; 2 Kumkani 22:14-16, 20.
2. Imfundo. Ekubeni nawo ayebandakanyekile kumnqophiso woMthetho, amabhinqa ayebakho xa kufundwa uMthetho ukuze aphulaphule, nto leyo eyayiwavulela ithuba lokuba afunde. (Duteronomi 31:12; Nehemiya 8:2, 8) Ayefumana noqeqesho ukuze akwazi ukuba nenxaxheba kwiinkalo ezithile zonqulo. Ngokomzekelo, amanye amabhinqa ‘ayekhonza’ emnyangweni wentente yokuhlangana, ngoxa amanye ayesekwayareni kunye namadoda.—Eksodus 38:8; 1 Kronike 25:5, 6.
Amanye amabhinqa ayenolwazi nobuchule bokuqhuba ishishini eliphumelelayo. (IMizekeliso 31:24) Ngokwahlukileyo kwezinye iintlanga zelo xesha—apho yayiba ngutata kuphela owayefundisa oonyana bakhe—umfazi ongumSirayeli wayencedisa ekufundiseni abantwana abangamakhwenkwe de babe badala. (IMizekeliso 1:8; 31:1) Licacile elokuba amabhinqa amandulo akwaSirayeli ayefundile.
3. Intlonipho. IMithetho Elishumi yatsho ngokucacileyo yathi: “Beka uyihlo nonyoko.” (Eksodus 20:12) Kwimizekeliso kaKumkani uSolomon owayesisilumko, sifunda oku: “Yiphulaphule, nyana wam, ingqeqesho kayihlo, ungawushiyi umthetho kanyoko.”—IMizekeliso 1:8.
EMthethweni kwakukho iinkcukacha ngendlela yokuziphatha phakathi kwabantu abangatshatanga, ezibonisa ukuhlonitshwa komntu obhinqileyo. (Levitikus 18:6, 9; Duteronomi 22:25, 26) Indoda elungileyo kwakufuneka iqonde ukuba inkosikazi yayo inezinto engenakukwazi ukuzenza ngenxa yendlela edalwe ngayo.—Levitikus 18:19.
4. Ilungelo lokukhuselwa. KwiLizwi lakhe, uYehova uzichaza ‘njengoYise wamakhwenkwe engenayise nomgwebi wabahlolokazi.’ Ngamany’ amazwi, wayenguMkhuseli wamalungelo abo bangenabayeni okanye ootata. (INdumiso 68:5; Duteronomi 10:17, 18) Ngesinye isihlandlo uYehova wangenelela xa omnye umhlolokazi womprofeti waphathwa kakubi ngumntu obolekisayo. UYehova wenza ummangaliso ukuze alondoloze loo mhlolokazi ukuze ahlale enesidima.—2 Kumkani 4:1-7.
Ngaphambi kokuba amaSirayeli angene kwiLizwe lesiThembiso, enye intloko-ntsapho egama linguTselofehadi yafa ingenaye unyana. Ngenxa yoko, iintombi zayo ezintlanu zacela kuMoses ukuba zinikwe “ilifa” kwiLizwe lesiThembiso. Kodwa, uYehova wenza okungakumbi kunesicelo sazo. Wathi kuMoses: ‘Zinike ilifa phakathi kwabazalwana bakayise, ulidlulisele kuzo ilifa likayise.’ Ukususela ngelo xesha ukuya phambili, amabhinqa akwaSirayeli afumana ilifa looyise awayenokulidlulisela kwinzala yawo.—Numeri 27:1-8.
Ukugqwethwa Kwendlela UThixo Awajonga Ngayo Amabhinqa?
Phantsi koMthetho kaMoses, amabhinqa ayephathwa ngembeko, yaye amalungelo awo ayehlonitshwa. Noko ke, ukususela ngenkulungwane yesine ngaPhambi kweXesha Eliqhelekileyo ukuya phambili, ubuYuda baphenjelelwa ngamaGrike, awayewajongela phantsi amabhinqa.—Funda ibhokisi enomxholo othi “Ukucalulwa Kwamabhinqa Kwiincwadi Zamandulo.”
Ngokomzekelo, imbongi engumGrike uHesiod (wenkulungwane yesibhozo ngaPhambi kweXesha Eliqhelekileyo) yabek’ ityala amabhinqa ngazo zonke iingxaki ezithwaxa uluntu. Kwincwadi yakhe ethi Theogony, uthetha “ngohlanga lwamabhinqa olubangela inkathazo phakathi kwamadoda.” Yathandwa gqitha le ngcamango ngamaYuda ngenkulungwane yesibini ngaPhambi kweXesha Eliqhelekileyo. ITalmud, eyaqaliswa ukubhalwa ngenkulungwane yesibini kwiXesha Eliqhelekileyo ukuya phambili, yawalumkisa yathi amadoda: “Musani ukuncokola kakhulu namabhinqa, njengoko ukwenjenjalo kuya kunikhokelela ekuziphatheni kakubi.”
Ukutyhubela iinkulungwane, oku kugqwaliswa kwamabhinqa kwaya kukhula phakathi kwamaYuda. Ngemihla kaYesu, ayengavunyelwa ukuba agqithe kwiNtendelezo Yabafazi. Kwizindlu zesikhungu amabhinqa ayehlala wodwa, kwaye yayingamadoda abona bantu babefundiswa. ITalmud icaphula omnye uRabhi esithi: “Nabani na ofundisa intombi yakhe iTorah [uMthetho] akayazi into ayenzayo.” Ngokugqwetha indlela uThixo awajonga ngayo amabhinqa, iinkokeli zonqulo zamaYuda zabethelela emadodeni ingcamango yokuwajongela phantsi amabhinqa.
Xa wayelapha emhlabeni uYesu wayibona le mpatho, neyayendele nzulu kwizithethe zamaYuda. (Mateyu 15:6, 9; 26:7-11) Ngaba ezo mfundiso zayiphembelela indlela awayewaphatha ngayo amabhinqa? Singafunda ntoni thina kwindlela awayewaphatha ngayo nakwisimo sakhe sengqondo? Ngaba ubuKristu bokwenyaniso buye bazisa isiqabu kubantu basetyhini? Inqaku elilandelayo liza kuyiphendula le mibuzo.
Funda Okungakumbi
Amabhinqa—UThixo Uwaphatha Ngembeko Nangesidima
Yintoni esinokuyifunda kwindlela uYesu awayewaphethe nawayewajonga ngayo amabhinqa?
Luza Kuphela Nini Ucalucalulo Emhlabeni?
Imizekelo yokoqobo ibonisa indlela iBhayibhile ebanceda ngayo abantu beyeke ukuba nocalucalulo. Luya kupheliswa nini ngokupheleleyo?

robotstxt: allowed

filter: keep


text:
Imbono YeBhayibhile
Ngaba Ikho Into Onokuyizuza
—Ngokuqhayisa Ngezinto Onazo?
“Ngokusuka nje azithi jini yodidi oluphezulu okanye esinye isinxibo esinegama elaziwayo, umntu uye aqale ukuzibona enguthile eqinisekile ukuba nabo bangamaziyo baya kuzibonela ukuba ‘uyinto kanantsi, ngokujonga nje igama lesinxibo sakhe!’”—Isazi ngengqondo uChaytor D. Mason.
UKUZE bahlonelwe, abanye abantu bacel’ injezu ngempahla yodidi abayinxibayo okanye ngezinye izinto zale mihla. Ngokomzekelo, kwelinye ilizwe laseAsia, “abo basandul’ ukuba zizityebi bathanda izinto zobunewunewu—iibhegi ezivela eFransi, imigrugra yeemoto zaseItali—ibe ngaphezulu bathanda ukuqhayisa [ngobutyebi babo],” litsho njalo inqaku leThe Washington Post.
Enyanisweni, akukho nto iphosakeleyo ngokuba umntu anandiphe iziqhamo zomsebenzi wakhe. IBhayibhile ithi: “Wonk’ umntu ufanele adle, asele aze ngokwenene abone okulungileyo kuko konke ukusebenza kwakhe nzima. Sisipho sikaThixo eso.” (INtshumayeli 3:13) Kodwa ngaba kububulumko ukuqhayisa ngezinto onazo? Ithini yona iBhayibhile?
“Zininzi Izihlobo Zesityebi”
Xa izityebi okanye abo bazenza izityebi beqhayisa ngezinto abanazo, ngabahlobo abanjani abanokubafumana? IBhayibhile isithela tshuphe ngemeko yabantu: “Akukho mntu uthanda ihlwempu, nkqu nabamelwane balo, kodwa zininzi izihlobo zesityebi.”—IMizekeliso 14:20, Good News Translation.
Ingongoma yile: ‘Abahlobo abaninzi’ besityebi, ababi ngabahlobo baso ngokwenene kunoko baba ngabahlobo bobutyebi baso. Obo buhlobo benkwalambisa bobokuzingca, bufana nqwa nezincomo zabo. IBhayibhile ichaza amazwi abo ngokuthi ‘yimbonakalo yobuxoki yenkanuko,’ okanye ukubawa.—1 Tesalonika 2:5.
Umele uzibuze oku, ‘Ngabahlobo abanjani endibafunayo? Ngaba ngabahlobo abandithanda ngenxa yezinto endinazo okanye ngabokwenene abathanda umntu endinguye?’ IBhayibhile ibonisa ukuba indlela esiziphatha ngayo inokuba negalelo kubantu abafuna ukuba ngabahlobo bethu.
“Bunabathozamileyo Ubulumko”
Enye ingxaki ebangelwa kukuqhayisa ngobutyebi ichazwa kakuhle kwingxelo yeBhayibhile ephathelele uKumkani uHezekiya, owayephila eYerusalem mandulo. Ngesinye isihlandlo uHezekiya wabonisa “konke okwakufumaneka kubuncwane bakhe” kwiindwalutho zaseBhabhiloni. Kuyabonakala ukuba ezo ndwalutho zathatheka bubuncwane bakhe. Noko ke, kusenokwenzeka ukuba kwavuselela ukunyoluka kwazo. Emva kokuba zimkile, ngenkalipho umprofeti kaThixo uIsaya waxelela uHezekiya ukuba ngenye imini bonke obo buncwane babuya ‘kuthwalelwa eBhabhiloni. Kungabikho nto isalayo.’ Oko kwenzeka ngokwenene! Kwiminyaka kamva iBhabhiloni yabuya yaza yathimba bonke ubuncwane bentsapho kaHezekiya.—2 Kumkani 20:12-17; 24:12, 13.
Kusenjalo ke nanamhlanje, abo baqhayisa ngobutyebi babo basengozini yokuphulukana nabo bonke okanye inxalenye yobuncwane babo. Ingxelo yolwaphulo-mthetho nokhuseleko eMexico ithi: “Ukuhombisa ngobunewunewu kuko okutsala amasela kwisixeko saseMexico. Ukunxiba izinto zexabiso njengezacholo, iiwotshi, nokuqhayisa ngemali eninzi kukuzibizela amehlo ngokungeyomfuneko.” Bekuya kuba bubulumko ukuthobela icebiso leBhayibhile lokuba umntu ‘angazigwagwisi ngobutyebi bakhe.’ (Yeremiya 9:23) IMizekeliso 11:2 ithi: “Bunabathozamileyo ubulumko.”
Khangela Iimpawu Ezintle Kwabanye
Kunokuba afune kujongwe yena, umntu othozamileyo nothobekileyo uyayoliswa zimpawu nezinto ezintle ezenziwa ngabanye. EyabaseFilipi 2:3 ithi: “Ningenzi nanye into ngokusukuzana okanye ngokuzigwagwisa, kodwa ngokuthobeka kwengqondo, nibagqala abanye njengabongamileyo kunani.” EyabaseGalati 5:26, ithi: “Masingazigwagwisi, sikhuphisana, simonelana.”
Ngaba ufuna abahlobo abakuthanda ngenxa yezinto onazo okanye abathanda umntu onguye?
Ngokufanayo, abantu abanobulumko baphezulu bayazi ukuba ukungazingci nokuhlonelana kungundoqo ekwakheni ubuhlobo bokwenene, yaye obo buhlobo abupheli xa ubutyebi buphela. Kunoko, bomelela ngakumbi. IMizekeliso 17:17 ithi: “Iqabane lokwenyaniso lithanda ngamaxesha onke.” Ngaphezu koko, umntu olumkileyo uzabalazela ukukholisa uThixo. Uyazi ukuba uThixo akakhohliswa yimbonakalo yangaphandle kunoko ukhangela ‘umntu ofihlakeleyo wentliziyo’—umntu esinguye ngaphakathi. (1 Petros 3:4) Ngoko, usebenza nzima ukuze abe neempawu ezintle ezivumelana noko iBhayibhile ithi ‘bubuntu obutsha.’ (Efese 4:24) Ezinye zezo mpawu zezi zichazwa kuMika 6:8: “Yintoni ayibizayo kuwe uYehova ngaphandle kokuqhelisela okusesikweni nokuthanda ububele nokuthozama ekuhambeni noThixo wakho?”
Yinyaniso ukuba kweli hlabathi abahlonelwa tu abantu abathozamileyo, nto leyo engabothusiyo abafundi beBhayibhile. Ngoba? Ithetha “ngemihla yokugqibela,” iBhayibhile yathi abantu ngokubanzi babeya kuba ‘ngabathandi bemali, abazidlayo, abanekratshi nabanyelisi.’ (2 Timoti 3:1-5) Kwimeko enjalo, abantu abaqhayisa ngezinto abanazo bamele bazive besekhaya. Noko ke, yena uThixo ukhuthaza ukuba “sizikhwebule kwabanjalo,” ukuze singafani nabo.


text:
EZISEMATHENI
EZimbabwe
AmaNgqina AseZimbabwe EbeneeNdibano Ngo-2015 Ezinomxholo Othi, “Yiba NjengoYesu!” Emva Konyaka Bekukho Eyezizwe Ngezizwe
Indibano yezizwe ngezizwe yango-2014 yaba yeyona inkulu nesematheni kwiindaba zaseZimbabwe, ibe yenza abantu bakhangela phambili kwiindibano zalo nyaka.
Indibano Yezizwe Ngezizwe Ngo-2014—Udliwano-ndlebe Nommeli Weofisi Yesebe EZimbabwe
UJohn Jubber uthetha ngendlela eyabachaphazela ngayo abantu indibano yezizwe ngezizwe eyayibanjelwe eHarare ngoAgasti 2014.
Indibano Yezizwe Ngezizwe Ngo-2014—Udliwano-ndlebe Nomphathiswa Wezokhenketho WaseZimbabwe
Kudliwano-ndlebe olukhethekileyo kwikomkhulu lamaNgqina kaYehova, uWalter Mzembi, onguMphathiswa Wezokhenketho kwiRiphabliki yaseZimbabwe, ubalisa ngendlela indibano yezizwe ngezizwe eyayibanjelwe eHarare ngoAgasti 2014 eyabuchaphazela ngayo ubomi babantu.


text:
INQAKU ELINGUMXHOLO | NGABA UKUFA SISIPHELO?
Ukufa Akusosiphelo!
IBhethani yayiyilali encinane neyayikumgama weekhilomitha ezintathu ukusuka eYerusalem. (Yohane 11:18) Kwiiveki nje ezimbalwa ngaphambi kokufa kukaYesu, kwehla intlekele kuloo lali. ULazaro, omnye wabahlobo abasenyongweni bakaYesu, wasuka wagula kakhulu de wafa.
Emva kokuva ezo ndaba, uYesu waxelela abafundi bakhe ukuba uLazaro ulele yaye wayeza kumvusa. (Yohane 11:11) Abafundi bakaYesu babengakuva ncam oko wayekuthetha, kwafuneka uYesu abachazele kakuhle ukuba: “ULazaro ufile.”—Yohane 11:14.
Emva kweentsuku ezine engcwatyiwe uLazaro, uYesu wafika eBhethani efuna ukuthuthuzela uMarta, udade bomfi. UMarta wathi: “Ukuba ubulapha umntakwethu ngengafanga.” (Yohane 11:17, 21) UYesu waphendula wathi: “Ndim uvuko nobomi. Lowo ubonisa ukholo kum, nokuba uyafa, uya kubuyela ebomini.”—Yohane 11:25.
“Lazaro, phuma!”
Ukuze abonise ubunyani baloo mazwi, uYesu wasondela kwingcwaba waza wakhwaza esithi: “Lazaro, phuma!” (Yohane 11:43) Babamba ongezantsi abo babebukele njengoko umfi ephuma engcwabeni.
Ngaphambi koku, uYesu wayesele evuse abantu ababini. Ngesinye isihlandlo wavusa intombi kaYayiro eyayifile. Ngaphambi kokuba ayivuse, wathi ilele.—Luka 8:52.
Phawula ukuba xa wayechaza ukufa kukaLazaro nokwentombi kaYayiro, uYesu wafanisa ukufa nokulala. Wenza umzekelo wezinto ezifana gingci. Kutheni sisitsho nje? Xa umntu elele akazinto, ibe kuyiveza kakuhle oko ingcamango yokuba abafileyo abava zintlungu. (INtshumayeli 9:5; funda ibhokisi ethi, “Ukufa Kufana Nobuthongo Obunzulu.”) Abafundi bakaYesu bokuqala babekuqonda kakuhle oko kwenzekayo xa umntu esifa. IEncyclopedia of Religion and Ethics ithi: “Kubafundi bakaYesu, ukufa kwakuthetha ukulala, lona ingcwaba liyindawo yokuphumla . . . kwabo bafe benokholo.” *
Siyathuthuzeleka kukwazi ukuba abafileyo balele engcwabeni ibe abava zintlungu. Ngoko ke, ekubeni sisazi ukuba kwenzeka ntoni kuthi xa sisifa, akuyomfuneko ukuba soyike.
“UKUBA INDODA IYAFA NGABA INOKUPHILA KWAKHONA?”
Nangona sikuthanda ukulala kamnandi ebusuku, ngubani kuthi ofuna ukulala ngonaphakade? Ngaba likho ithemba lokuba abo balele emangcwabeni bangaze bavuke—njengoLazaro nentombi kaYayiro?
Xa wayesiva ukuba usondele ekufeni, usolusapho uYobhi wabuza kwalo mbuzo mnye. Wathi: “Ukuba indoda iyafa, ngaba inokuphila kwakhona?”—Yobhi 14:14.
Ethetha kunye noThixo uSomandla, uYobhi wawuphendula lo mbuzo ngala mazwi: “Uya kubiza, ndisabele. Uya kuwulangazelela umsebenzi wezandla zakho.” (Yobhi 14:15) UYobhi wayeqinisekile ukuba uYehova ukulangazelela gqitha ukuvusa umkhonzi Wakhe othembekileyo. Ngaba uYobhi wayenqwenela into engenakwenzeka? Akunjalo.
Ukuvusa kukaYesu abantu abafileyo kububungqina bokuba uThixo wamnika amandla okoyisa ukufa. Kangangokuba iBhayibhile ithi ngoku uYesu ‘unezitshixo zokufa.’ (ISityhilelo 1:18) Ngoko ke, uYesu uza kuwavula amangcwaba njengokuba wenzayo xa wayalela ukuba kususwe ilitye elalikwingcwaba likaLazaro.
IBhayibhile ithetha ngokuphindaphindiweyo ngesi sithembiso sovuko. Ingelosi yaqinisekisa uDaniyeli yathi: “Uya kuphumla, kodwa uya kubuya uvuke, wamkele isabelo selifa lakho ekupheleni kwemihla.” (Daniyeli 12:13) UYesu wathi kubaSadusi, iinkokeli zamaYuda ezazingakholelwa kwithemba lovuko: “Niyaphazama, kuba ningazazi iZibhalo namandla kaThixo.” (Mateyu 22:23, 29) Umpostile uPawulos wathi: “Ndinethemba kuThixo . . . lokuba kuza kubakho uvuko lwamalungisa nabangengomalungisa.”—IZenzo 24:15.
BAZA KUVUSWA NINI ABAFILEYO?
Luza kubakho nini uvuko lwamalungisa nabangengomalungisa? Ingelosi eyayithetha noDaniyeli yathi uya kubuya avuke “ekupheleni kwemihla.” UMarta, naye wayekholelwa ukuba umntakwabo uLazaro wayeya “kuvuka eluvukweni ngomhla wokugqibela.”—Yohane 11:24.
IBhayibhile inxulumanisa lo ‘mhla wokugqibela’ kunye nokulawula koBukumkani bukaKristu. UPawulos wabhala wathi: “Kuba [uKristu] umele alawule njengokumkani ade uThixo azibeke phantsi kweenyawo zakhe zonke iintshaba. Olokugqibela utshaba oluya kutshitshiswa kukufa.” (1 Korinte 15:25, 26) Oku kusinika isizathu esibalulekileyo sokuba sithandazele ukuba uBukumkani bukaThixo bufike ukuze ukuthanda kukaThixo kwenziwe emhlabeni. *
Kanye njengokuba uYobhi watshoyo, injongo kaThixo kukuvusa abafi. Xa olo suku lufika, ukufa kuya koyiswa ngokupheleleyo. Ibe akusayi kubakho mntu ubuzayo , ‘Ngaba ukufa sisiphelo?’
^ isiqe. 8 Igama lesiGrike elalisetyenziswa ukubhekisela engcwabeni lithetha “indawo yokulala.”
^ isiqe. 18 Ukuze ufunde okungakumbi ngoBukumkani bukaThixo, funda isahluko 8 sencwadi ethi Yintoni Ngokwenene Efundiswa YiBhayibhile? Epapashwe ngamaNgqina kaYehova.


text:
UDLIWANO-NDLEBE | UYAN-DER HSUUW
Isazi Ngeembumba Ezingekazalwa Sicacisa Ukholo Lwaso
UPROFESA Yan-Der Hsuuw ngumalathisi wophando lweembumba ezingekazalwa zezidalwa (embryo) kwiNational Pingtung University of Science and Technology yaseTaiwan. Wakha wakholelwa ekubeni izinto zazivelela, kodwa emva kokuba ngusosayensi ophandayo, wazibona ngenye indlela izinto. Uchazele uVukani! ngezizathu zokutshintsha kwakhe.
Khawusithele gqaba-gqaba ngemvelaphi yakho.
Ndazalwa ngo-1966 ndaza ndakhulela eTaiwan. Abazali bam babekunqulo lwamaTao nakolwamaBhuda. Nangona sasinqula izinyanya zethu kwaye sithandaza kwizithixo, sasingayicingi into yokuba kukho uThixo odale zonke izinto.
Yintoni eyakwenza wafundela ibhayoloji?
Ndisemncinci, ndandikuthanda ukuhoya izilwanyana zasekhaya, ibe ndandifuna ukufunda indlela yokunceda izilwanyana nabantu xa besentlungwini. Kangangexesha elithile, ndafundela ukunyanga izilwanyana, ndaza kamva ndafunda izifundo zeembumba ezingekazalwa zezidalwa—ndinethemba lokuba ndiza kutsho ndiqonde ukuba ubomi babuvela phi na.
Ngelo xesha wawukholelwa ekubeni izinto zazivelela. Ungasichazela ukuba kwakutheni?
Ooprofesa baseyunivesithi babefundisa ukuba izinto zazivelela, besithi kukho ubungqina obuxhasa loo nto. Ndabakholelwa.
Yintoni ke eyakwenza waqalisa ukufunda iBhayibhile?
Zimbini. Eyokuqala, engqondweni yam ndandizixelele ukuba kubo bonke aba thixo baninzi banqulwa ngabantu, umele abekho oyena mkhulu kunabanye. Kodwa nguwuphi? Okwesibini, ndandisazi ukuba iBhayibhile yincwadi ehlonipheke kakhulu. Ngoko ndaya kwiiklasi zokufunda iBhayibhile.
Ukuqala kwam ukufunda kwiCatholic University of Leuven yaseBelgium ngo-1992, ndaya kwenye icawa yamaKatolika ndaza ndacela umfundisi ukuba andincede ndazi iBhayibhile, kodwa wala.
Wazifumana njani iimpendulo zemibuzo yakho?
Emva kweminyaka emibini, ndiseseBelgium njalo, ndisenza uphando ngesayensi, ndadibana nebhinqa elingumPolish eligama linguRuth, elaliliNgqina likaYehova. Wayefunde isiTshayina ngenjongo yokunceda abafundi baseyunivesithi ababefuna ukufunda ngoThixo. Ndandiluthandazele olo ncedo, ngoko ndavuya ndakudibana naye.
URuth wandibonisa ukuba, nangona iBhayibhile ingeyoncwadi yesayensi, iyahambisana nayo. Ngokomzekelo, xa wayethandaza kuThixo, umbhali weBhayibhile uDavide wathi: “Amehlo akho andibona ndiseyimbumba, yaye zonke iinxalenye zam zazibhalwe phantsi encwadini yakho, ngokubhekisele kwiimini ezayilwa ngazo kwakungekabikho nanye phakathi kwazo.” (INdumiso 139:16) Nangona uDavide wayesebenzisa ulwimi lweembongi, wayechanile! Kwanangaphambi kokuba ayilwe amalungu omzimba, imiyalelo yendlela amele akhule ngayo sele ikho yonke. Ukuchana kweBhayibhile kwandenza ndacacelwa ukuba iliLizwi likaThixo. Ndaqalisa nokuqonda ukuba nguYehova kuphela uThixo wenene. 1
Yintoni eyakwenza waqiniseka ukuba nguThixo odale izinto eziphilayo?
Injongo yophando lwesayensi kukufumana inyaniso, hayi ukuxhasa izinto ezicingelwayo. Izifundo zam zendlela ezikhula ngayo iimbumba zezidalwa esibelekweni zandenza ndayitshintsha indlela endandibona ngayo, ndagqiba kwelokuba izinto eziphilayo zadalwa. Ngokomzekelo, iinjineli ziye zilungiselele ukuba kubekho indawo ekudityaniswa kuyo izinto (assembly line) ukuze kufakwe amalungu aloo nto idityaniswayo ngokokulandelelana kwawo nangendlela echanileyo. Kuyafana ke nokukhula kwembumba esibelekweni, kodwa kona kude kwantsonkotha nangakumbi.
Le nkqubo iqala ngeseli enye eqanduselweyo, akunjalo?
Kunjalo. Loo seli ingabonakaliyo ngeliso lenyama iye iziphindaphinde, iqalise inkqubo yokuphindaphindeka kweeseli. Kangangexesha elithile, inani leeseli liphindeka kabini qho emva kweeyure eziyi-12 ukuya kweziyi-24. Kuye kuvele iiseli ezibizwa ngokuba ziistem cells isaqala nje le nkqubo. 2 Iistem cells zinokuvelisa nayiphi na kwiintlobo zeeseli ezimalunga ne-200 ezifunekayo ukuze usana lube luphelele, ezinjengeeseli zegazi, iiseli zamathambo, iiseli zemithambo-luvo, njalo njalo.
Ukufunda kwam ngendlela ezikhula ngayo iimbumba ezingekazalwana zezidalwa kundenze ndagqiba kwelokuba izinto eziphilayo zadalwa
Kufuneka kuveliswe iiseli ezichanileyo, zilandelelane ngendlela eyiyo, kwaye zibe kwiindawo ezichanileyo. Ziqala zidityaniswe zibe yinyama ethi ethubeni idityaniswe ibe ngamalungu omzimba neengalo nemilenze. Akukho nanye injineli enokukuphupha kwaukukuphupha ukubhala imiyalelo yenkqubo enjalo. Kodwa, imiyalelo yokukhula kwembumba esibelekweni ibhalwe kakuhle kwiDNA. Ndithi ndakucinga ngobuhle bayo yonke le nto, ndiqiniseke ukuba izinto eziphilayo zadalwa nguThixo.
Yintoni eyakwenza waba liNgqina likaYehova?
Ngamafutshane nje, luthando. UYesu Kristu wathi: “Ngako oko bonke baya kwazi ukuba ningabafundi bam, ukuba ninothando phakathi kwenu.” (Yohane 13:35) Olo thando alukhethi buso. Aluxhomekeki ekubeni umntu ungowaluphi uhlanga, indawo asuka kuyo, okanye ibala lakhe. Ndalubona ndaza ndaluva olo thando ndakuqalisa ukunxulumana namaNgqina.
^ 2. Ekubeni engumKristu, isazela sikaProfesa Yan-Der Hsuuw simenze wayeka ukusebenza ngeestem cells zeentsana ezingekazalwa.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
17 Kwathi ke kamsinya nje akuba uDavide ehlala endlwini yakhe,+ uDavide wathi kuNatan+ umprofeti: “Yabona, ndihlala endlwini yomsedare,+ kodwa ityeya+ yomnqophiso kaYehova iphantsi kwamalaphu entente.”+
2 Waza uNatan wathi kuDavide: “Yonk’ into esentliziyweni yakho yenze,+ kuba uTHIXO oyinyaniso unawe.”+
3 Kwathi ke ngobo busuku kwafika ilizwi+ likaThixo kuNatan lisithi:
4 “Hamba, uye kuthi kuDavide umkhonzi wam, ‘Utsho uYehova ukuthi: “Asinguwe oya kundakhela indlu yokuhlala.+
5 Kuba andihlalanga ndlwini, ukususela kwimini endamnyusa ngayo uSirayeli de kube namhlanje,+ kodwa ndaqhubeka ndiphuma kwenye intente ndiye ententeni ndisuka komnye umnquba+ ndiye komnye.+
6 Ebudeni balo lonke ixesha lokuhambahamba+ noSirayeli wonke, ngaba ndakha ndathetha ilizwi elinye nomnye wabagwebi bakwaSirayeli endabayalela ukuba baluse abantu bam, ndisithi, ‘Kutheni ningandakhelanga nje indlu yemisedare?’”’+
7 “Ke kaloku uya kuthi kumkhonzi wam uDavide, ‘Utsho uYehova wemikhosi ukuthi: “Mna ndakuthabatha edlelweni ekulandeleni umhlambi+ ukuba ube yinkokeli+ yabantu bam amaSirayeli.
8 Ndiya kuba nawe naphi na apho uya khona,+ yaye ndiya kuzinqumla zonke iintshaba zakho+ phambi kwakho, yaye ngokuqinisekileyo ndiya kukunika igama+ njengegama labo bakhulu abaphezu komhlaba.+
9 Ngokuqinisekileyo ndiya kubamisela indawo abantu bam amaSirayeli ndize ndibatyale,+ kwaye eneneni baya kuhlala apho bakhoyo yaye abasayi kuphinda baphazanyiswe; noonyana bentswela-bulungisa+ abayi kubaphazamisa kwakhona, njengoko benjenjalo ekuqaleni,+
10 ukususela ngemihla endabeka abagwebi+ njengabaphathi phezu kwabantu bam amaSirayeli. Ngokuqinisekileyo ndiya kuzithoba zonke iintshaba zakho.+ Yaye ndiyakuxelela ukuba, ‘UYehova uya kukwakhela indlu.’+
11 “‘“Kuya kuthi xa izalisekile imihla yakho yokuba uye kookhokho bakho,+ ngokuqinisekileyo ndiya kukuvelisela imbewu yakho emva kwakho komnye woonyana bakho,+ yaye eneneni ndiya kubumisela ngokuqinileyo ubukumkani bakhe.+
12 Nguye ke oya kundakhela indlu,+ yaye ngokuqinisekileyo ndiya kuyimisela ngokuqinileyo itrone yakhe ukusa kwixesha elingenammiselo.+
13 Mna ndiya kuba nguyise,+ yena abe ngunyana wam;+ yaye ububele bam bothando andiyi kubushenxisa kuye+ njengoko ndabushenxisayo kowayengaphambi kwakho.+
14 Ndiza kummisa endlwini yam+ nasebukumkanini bam+ ukusa kwixesha elingenammiselo, yaye itrone yakhe+ iya kuhlala ukusa kwixesha elingenammiselo.”’”
15 Ngokwala mazwi onke nangokwalo mbono wonke uNatan wathetha ngaloo ndlela kuDavide.+
16 Emva koko uKumkani uDavide wangena, wahlala phambi koYehova+ waza wathi: “Ndingubani na mna,+ Yehova Thixo, iyintoni na yona indlu yam+ ukuba undizise nalapha?+
17 Ngokungathi noku kuyinto encinane emehlweni akho,+Thixo,+ kanti uthetha ngendlu yomkhonzi wakho kuselithuba elide elingaphambili,+ wandikhangela wandenza umntu osethubeni lokuba sebukhosini,+ Yehova Thixo.
18 Yintoni na ke engakumbi anokuyithetha uDavide kuwe ngokubekwa komkhonzi wakho,+ xa wena umazi kakuhle umkhonzi wakho?+
19 Owu Yehova, ngenxa yomkhonzi wakho nangokuvumelana nentliziyo yakho+ uzenzile zonke ezi zinto zinkulu ngokwenza yonke imisebenzi emikhulu yaziwe.+
20 Owu Yehova, akukho unjengawe,+ yaye kungekho naThixo ngaphandle kwakho+ ngako konke oko sikuvileyo ngeendlebe zethu.
21 Yaye luluphi na olunye uhlanga emhlabeni olunjengabantu qbakho amaSirayeli,+ awathi uTHIXO oyinyaniso wazikhululela bona njengesizwana,+ ukuze akwabele igama ngempumelelo enkulu+ nangezinto ezoyikekayo ngokugxotha iintlanga+ phambi kwabantu bakho owabakhululayo eYiputa?
22 Wamisa abantu bakho amaSirayeli njengabantu bakho+ ukusa kwixesha elingenammiselo, yaye wena, Yehova, waba nguThixo wabo.+
23 Ke kaloku, Yehova, ilizwi olithethileyo ngomkhonzi wakho nangendlu yakhe malingqineke lithembekile ukusa kwixesha elingenammiselo, uze wenze kanye njengoko uthethileyo.
24 Igama lakho+ malingqineke lithembekile, libe likhulu+ ukusa kwixesha elingenammiselo, kuthiwe, ‘UYehova wemikhosi,+ uTHIXO kaSirayeli+ nguThixo kuSirayeli,’+ yaye indlu yomkhonzi wakho uDavide mayihlale phambi kwakho.+
25 Kuba wena Thixo wam, uyityhilile kumkhonzi wakho injongo yokumakhela indlu.+ Kungenxa yoko le nto umkhonzi wakho efumene isihlandlo sokuthandaza kuwe.
26 Ke kaloku, Yehova, unguTHIXO oyinyaniso,+ yaye umthembise oku kulunga umkhonzi wakho.+
27 Ke kaloku makube kuwe ukuyisikelela indlu yomkhonzi wakho ukuze iqhubeke ukusa kwixesha elingenammiselo phambi kwakho;+ kuba wena ngokwakho, Yehova, uyisikelele, yaye isikelelekile ukusa kwixesha elingenammiselo.”+
Yithumele
Yithumele
1 Kronike 17
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=13&Chapter=17&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D13%26Chapter%3D17%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Ibali 57: UThixo Unyula UDavide
UYAYIBONA na into eyenzekileyo? Le nkwenkwe isindise eli takane kwibhere. Ibhere yafika yathi hlasi itakane iza kulitya. Kodwa inkwenkwe yayisukela yaza yalihlangula itakane emlonyeni webhere. Kwaye yathi ibhere yakuphakama, inkwenkwe yayibamba yaza yayibetha yayibulala! Kwesinye isihlandlo le nkwenkwe yasindisa enye yezimvu engonyameni. Ngaba asiyonkwenkwe ikhaliphileyo na le? Uyazi na ukuba ingubani?
Lo nguDavide oselula. Uhlala kwidolophu yaseBhetelehem. Uyisemkhulu wayenguObhedi, unyana kaRute noBhohazi. Uyabakhumbula na? Kwaye uyise kaDavide nguYese. UDavide walusa izimvu zikayise. UDavide wazalwa kwiminyaka eli-10 emva kokuba uYehova enyule uSawule ukuba abe ngukumkani.
Ekuhambeni kwexesha uYehova uthi kuSamuweli: ‘Thabatha ioli ekhethekileyo uye endlwini kaYese eBhetelehem. Ndinyule omnye woonyana bakhe ukuba abe ngukumkani.’ Xa uSamuweli ebona unyana olizibulo kaYese uEliyabhi, uthi kuye ngaphakathi: ‘Ngokwenene lo ngulowo unyulwe nguYehova.’ Kodwa uYehova uthi: ‘Musa ukukhangela ubude bakhe nobuhle bakhe. Andimnyulanga ukuba abe ngukumkani.’
Ngoko uYese ubiza unyana wakhe uAbhinadabhi aze amzise kuSamuweli. Kodwa uSamuweli uthi: ‘Hayi, uYehova akamnyulanga nalo.’ Emva koko, uYese uzisa unyana wakhe uShamaha. ‘Hayi, nalo akanyulwanga nguYehova,’ utsho uSamuweli. UYese uzisa oonyana bakhe abasixhenxe kuSamuweli kodwa uYehova akanyuli namnye kubo. ‘Aphelele na apha amakhwenkwe?’ uyabuza uSamuweli.
‘Kusekho enye encinane,’ utsho uYese. ‘Kodwa yaluse izimvu.’ Xa kuziswa uDavide, uSamuweli uyambona ukuba yinkwenkwe entle. ‘Nguye ke lo,’ utsho uYehova. ‘Mthambise ngeoli.’ Yaye uSamuweli wenjenjalo. Liza kufika ixesha lokuba uDavide abe ngukumkani wakwaSirayeli.
1 Samuweli 17:34, 35; 16:1-13.
Imibuzo
- Ngubani igama lale nkwenkwe isemfanekisweni, yaye sazi njani ukuba ikhaliphile?
- Uhlala phi uDavide, yaye ngubani igama likayise nelikayisemkhulu?
- Kutheni uYehova esithi uSamuweli makaye endlwini kaYese eBhetelehem?
- Kwenzeka ntoni xa uYese esiza noonyana bakhe abasixhenxe kuSamuweli?
- Xa kusiziwa noDavide, uYehova umxelela ntoni uSamuweli?
Imibuzo eyongezelelekileyo
- Funda eyoku-1 kaSamuweli 17:34, 35.
Ezi ziganeko ziyibethelela njani inkalipho kaDavide nokuthembela kwakhe kuYehova? (1 Sam. 17:37)
- Funda eyoku-1 kaSamuweli 16:1-14.
Amazwi kaYehova akweyoku-1 kaSamuweli 16:7 asinceda njani ukuba singabi namkhethe okanye sikhohliswe yinkangeleko yangaphandle? (IZe. 10:34, 35; 1 Tim. 2:4)
Umzekelo kaSawule usibonisa njani ukuba xa uYehova esusa umoya wakhe emntwini kunokungena umoya ombi endaweni yawo okanye umnqweno wokwenza okubi? (1 Sam. 16:14; Mat. 12:43-45; Gal. 5:16)
Funda Okungakumbi
Ikhadi LeBhayibhile LikaDavide
Kusenokwenzeka ukuba uyalazi ibali likaDavide noGoliyati, kodwa zikho ezinye izinto onokuzifunda ngoDavide.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
13 Ngonyaka weshumi elinesibhozo kaKumkani uYerobhoham nguAbhiya owalawula kwaYuda.+
2 Walawula iminyaka emithathu eYerusalem, yaye igama likanina lalinguMikaya+ intombi kaUriyeli waseGibheya.+ Yaye kwabakho imfazwe phakathi kuka-Abhiya noYerobhoham.+
3 Ngoko uAbhiya walwa imfazwe nomkhosi wamajoni angamakhulu amane amawaka amadoda emfazwe anamandla,+ amadoda anyuliweyo. UYerobhoham yena wakha uluhlu lwedabi nxamnye naye namadoda angamakhulu asibhozo amawaka anyuliweyo, angamakroti, amadoda anamandla.+
4 Wesuka wema uAbhiya kwiNtaba yeTsemarayim, ekummandla weentaba wakwaEfrayim,+ waza wathi: “Ndiphulaphule, Yerobhoham noSirayeli wonke.
5 Anazi na ukuba uYehova uTHIXO kaSirayeli ubukumkani kuSirayeli wabunika uDavide+ ukusa kwixesha elingenammiselo,+ kuye nakoonyana bakhe,+ ngomnqophiso wetyuwa?+
6 Waza uYerobhoham+ unyana kaNebhati, umkhonzi+ kaSolomon unyana kaDavide, wasuka wayivukela+ inkosi yakhe.+
7 Amadoda angoongantweni,+ amatshivela,+ aqokelelana ndawonye ngakuye. Ekugqibeleni wazingqina ongamile kuRehobhoham unyana kaSolomon, ekubeni uRehobhoham+ wayeselula yaye enedyudyu,+ akazange amelane nawo.
8 “Ngoku nicinga ukumelana ngokwenu nobukumkani bukaYehova esandleni soonyana bakaDavide,+ ekubeni nisisihlwele esikhulu+ yaye ninamathole eegolide awanenzela wona uYerobhoham njengoothixo.+
9 Anibagxothanga na ababingeleli bakaYehova,+ oonyana baka-Aron, nabaLevi, nina aniqhubekanga nizenzela ababingeleli njengezizwana zeli lizwe?+ Enoba ngubani na ozayo azimisele ngethole lenkomo eliyinkunzi neenkunzi zeegusha ezisixhenxe, ube ngumbingeleli kwabangengothixo.+
10 Ke thina, uYehova nguThixo wethu,+ asimshiyanga; kodwa ababingeleli balungiselela kuYehova, oonyana baka-Aron, kwanabaLevi emsebenzini.+
11 Yaye baqhumisa umnikelo otshiswayo kuYehova rhoqo kusasa nangokuhlwa+ kwanesiqhumiso sobulawu;+ kwanesonka esicwangciswe kakuhle phezu kwetafile yegolide esulungekileyo,+ kukho nesiphatho sezibane segolide+ nezibane zazo ukukhanyisa iingokuhlwa zonke;+ ngenxa yokuba thina sigcina imbopheleko+ yethu kuYehova uThixo wethu, kodwa nina nimshiyile.+
12 Yaye, khangela! uTHIXO oyinyaniso+ unathi kunye nababingeleli bakhe+ namaxilongo okuduma+ ukuvakalisa isandi sokulumkisa ngedabi nxamnye nani. Owu bonyana bakaSirayeli, musani ukulwa nxamnye noYehova uTHIXO wookhokho benu,+ kuba aniyi kuba nampumelelo.”+
13 Ke yena uYerobhoham, wathumela abalaleli ukuba bajikele emva kwakhe, baba ngaphambi kukaYuda bona aza amalalela aba semva kwakhe.+
14 Wathi akujika uYuda, khangela, wayenedabi ngaphambili nangasemva.+ Yaye wakhala kuYehova,+ ngoxa ababingeleli babekhalisa amaxilongo ngokuvakalayo.
15 Amadoda akwaYuda aduma ehlaba umkhosi.+ Yaye kwathi, xa amadoda akwaYuda ehlaba umkhosi, wandula ke uTHIXO oyinyaniso wamoyisa+ uYerobhoham naye wonke uSirayeli phambi kuka-Abhiya+ noYuda.
16 Oonyana bakaSirayeli basaba basuka phambi kukaYuda, waza uThixo wabanikela esandleni sakhe.+
17 UAbhiya nabantu bakhe babaxabela bebabulala ngogonyamelo olukhulu; yaye ababuleweyo bakwaSirayeli baqhubeka besiwa, amadoda anyuliweyo angamakhulu amahlanu amawaka.
18 Leyo yindlela oonyana bakaSirayeli abathotywa ngayo ngelo xesha, kodwa oonyana bakaYuda bangqineka bongamile ngenxa yokuba babayame+ ngoYehova uTHIXO wookhokho babo.
19 UAbhiya waqhubeka emsukela uYerobhoham waza wathimba izixeko kuye, iBheteli+ needolophu eziphantsi kwayo, neYeshana needolophu eziphantsi kwayo, ne-Efrayin needolophu eziphantsi kwayo.+
20 Akaba saba namandla+ uYerobhoham ngemihla ka-Abhiya; kodwa uYehova wambetha ngesibetho,+ ngokokude afe.
21 UAbhiya waqhubeka ezomeleza.+ Ekuhambeni kwexesha wazithabathela abafazi abalishumi elinesine,+ waza wazala oonyana abangamashumi amabini anesibini+ neentombi ezilishumi elinesithandathu.
22 Yonke eminye imicimbi ka-Abhiya, kwaneendlela zakhe namazwi akhe, abhaliwe kwinkcazelo yomprofeti uIdo.+
Yithumele
Yithumele
2 Kronike 13
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=14&Chapter=13&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D14%26Chapter%3D13%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
OKTOBHA 20, 2015
EGHANA
AmaNgqina EGhana Anikela Uncedo Olukhawulezileyo Emva Kwezikhukula
EACCRA, eGhana—Ekupheleni kuka-Agasti 2015, amaNgqina kaYehova agqiba ukunikela uncedo eAccra, ikomkhulu laseGhana, apho izikhukula zazidilize izakhiwo zaza zabulala abantu abangaphezu kwe-200.
Nangona kwakungekho maNgqina aphulukene nobomi bawo, ayi-250 kwanyanzeleka ashiye amakhaya awo. NgoJuni 4, 2015, usuku olusemva kwezikhukula, iofisi yesebe yamaNgqina kaYehova yaseGhana yaseka ikomiti yokunceda ngexesha lentlekele, ukuze incede ngezinto ezifuneka ngokukhawuleza njengeengubo, impahla namanzi. Le komiti yalungiselela nokuba kucocwe kuze kulungiswe amakhaya onakeleyo. AmaNgqina ahlala kufutshane naseAccra ancedisa ngokuhlalisa okwexeshana emakhayeni awo lawo kuye kwanyanzeleka ukuba ashiye amakhaya awo.
Ezi zikhukula zabangela ukuba kuqhushumbe indawo yepetroli yaseAdabraka, yaye oko konakalisa imibhobho aza amanzi awafumaneka. Iofisi yesebe yabeka itanki lamanzi kwiHolo yoBukumkani (indawo yokunqulela) yaseAdabraka ukuze amaNgqina nabamelwane bawo bawasebenzise.
NgoMgqibelo, ngoJuni 6, iofisi yesebe yathumela amaqela ezonyango amabini, oogqirha abangamaNgqina abahlanu noonesi ababini, ukuze banyange amaNgqina namanye amaxhoba eAlajo naseAdabraka. Banyanga izigulo ezinjengemalaria, isifuba nesifo sorhudo. Abameli beofisi yesebe namaNgqina asekuhlaleni batyelela amanye amaNgqina ukuze bawathuthuzele ngeBhayibhile yaye bawenze azive bhetele.
Isithethi samaNgqina kaYehova eGhana, uNathaniel Gbedemah, uthi: “Sibuhlungu ngumonakalo nokufa kwabantu ngenxa yezikhukula eAccra. Njengoko amaNgqina kaYehova esenza nakwezinye iindawo, nathi senza unako-nako ukuze sincede abo bahlala kwiindawo ebezinale ntlekele bazive bhetele, baphile emizimbeni futhi bafumane ukutya kokomoya.”
Media Contact(s):
International: J. R. Brown, Office of Public Information, tel. +1 718 560 5000
Ghana: Nathaniel Gbedemah, tel. +223 30701 0110


text:
SAHLUKO SESHUMI ELINESIHLANU
Wamela Abantu BakaThixo
1-3. (a) Yintoni eyayinokwenza uEstere oyike ukuya kumyeni wakhe? (b) Yiyiphi imibuzo esiza kuyixubusha ngoEstere?
UESTERE wazama ukuthoba ixhala njengoko wayesondela kwibhotwe lakomkhulu eShushan. Kwakungelulanga. Yonke into eyayikweli bhotwe yayenzelwe ukukushiya ubamb’ ongezantsi
2 Umyeni wakhe! Wayahluke kakhulu uAhaswerosi kwindoda eyayinokufunwa yiyo nayiphi na intombi yomYuda ethembekileyo! * Wayengalandeli umzekelo wamadoda anjengoAbraham, owathobela uThixo waza waphulaphula umfazi wakhe uSara. (Gen. 21:12) Ukumkani wayengazi nowathwethwa okanye engazi kangako ngoThixo kaEstere uYehova, nangoMthetho wakhe. Kodwa uAhaswerosi wayewazi umthetho wamaPersi, owawungamvumeli uEstere ukuba enze le nto wayecinga ukuyenza. Yayiyintoni leyo? Kaloku, umthetho wawusithi nabani na oza kukumkani wasePersi engabizwanga wayefanele abulawe. UEstere wayengabizwanga kodwa wayesiya kukumkani. Njengoko wayesondela kwintendelezo engaphakathi enetrone kakumkani nawayeza kubonakala eseza xa ekuyo, mhlawumbi wayezixelela ukuba uya kwantsonga-nyawana.
3 Kwakutheni ukuze abeke ubomi bakhe esichengeni? Yintoni esinokuyifunda kukholo lweli bhinqa? Okokuqala, makhe sibone ukuba kwenzeka njani ukuba uEstere abe yikumkanikazi yamaPersi.
Imvelaphi KaEstere
4. Wayenemvelaphi enjani uEstere, ibe kwenzeka njani ukuba aye kuhlala nomzala wakhe uMordekayi?
4 UEstere wayeyinkedama. Akukho nto ingako esiyaziyo ngabazali bakhe abamthiya ngokuba nguHadasa, igama lesiHebhere elithetha umdubulo wentyatyambo emhlophe. Emva kokusweleka kwabazali bakaEstere, esinye sezalamane zakhe, indoda enobubele egama linguMordekayi, yaba nemfesane. Babezalana, kodwa uMordekayi wayemdala kuye. Wamthatha uEstere weza kuhlala naye waza wamkhulisa.
5, 6. (a) UMordekayi wamkhulisa njani uEstere? (b) UEstere noMordekayi babephila ubomi obunjani eShushan?
5 UMordekayi noEstere babeziimbacu zamaYuda kwelo komkhulu lasePersi, mhlawumbi kwakufuneka banyamezele impatho engentle ngenxa yonqulo lwabo noMthetho ababezama ukuwulandela ngokungqongqo. Kodwa umele ukuba uEstere wasondela ngakumbi kuMordekayi njengoko wayemfundisa ngoYehova, uThixo onenceba owahlangula abantu bakhe izihlandlo ezininzi ngaphambili
6 Kubonakala ukuba uMordekayi wayeligosa elithile kwibhotwe laseShushan, wayesoloko engasesangweni nezinye izicaka zikakumkani. (Estere 2:19, 21; 3:3) Asinakuqiniseka ukuba wayesenza ntoni uEstere ekukhuleni kwakhe, kodwa umele ukuba wayenyamekela umza wakhe nekhaya labo ekusenokwenzeka ukuba lalingenabunewunewu yaye lingaphesheya komlambo. Mhlawumbi wayekuthanda ukuya emarikeni eShushan, apho iingcibi zegolide nesilivere nabanye abarhwebi babethengisa khona izinto zabo. Ifanele ukuba yayingathi qatha nokuthi qatha engqondweni kaEstere into yokuba ngenye imini uya kuba nazo ezo zinto.
‘Wayemhle Ngembonakalo’
7. Kwakutheni ukuze uVashti ayekiswe ukuba ngukumkanikazi, ibe waba yintoni umphumo woko?
7 Ngenye imini, eShushan kwakuthe ndii ngamarhe ombhodamo owawusenzeka kwakumkani. Kwisihikahika sesidlo uAhaswerosi awayesenzele izihandiba zakhe, wabiza ukumkanikazi uVashti owayeyimbelukazi emanz’ andonga, owayesidla namanina. Kodwa uVashti akazange avume. Eziva ethotyiwe kwaye eligqabi ngumsindo, ukumkani wabuza kumaphakathi akhe ukuba kwenziwe ntoni kuVashti. Kwagqitywa kwelithini? Wayekiswa ukuba yikumkanikazi. Izicaka zikakumkani zehla zinyuka elizweni zikhangela amagqiyazana; ukumkani wayeza kukhetha ukumkanikazi omtsha phakathi kwawo.
8. (a) Yintoni eyayinokubangela ukuba uMordekayi abe nexhala ngoEstere njengokuba wayekhula? (b) Ucinga ukuba sinokuyisebenzisa njani imbono elungeleleneyo yeBhayibhile ngobuhle bangaphandle? (Funda neMizekeliso 31:30.)
8 Sinokuba nomfanekiso-ngqondweni kaMordekayi emana ukumondela, ezidla ngaye kodwa enexhala njengokuba wayekhula loo dadewabo, esiya esiba yimbelukazi ephandla abafana. Sifunda oku: “Eli bhinqa liselula lalimile kakuhle, lilihle nangembonakalo.” (Estere 2:7) IBhayibhile ichaza ubuhle ngendlela elungeleleneyo
9. (a) Kwenzeka ntoni xa izicaka zikakumkani zabona uEstere, ibe kutheni kumel’ ukuba kwakubuhlungu ukwahlukana noMordekayi? (b) Kwakutheni ukuze uMordekayi avumele uEstere ukuba atshate umntu ongakholwayo? (Quka nebhokisi.)
9 Izicaka zikakumkani zambona uEstere. Zamthatha kuMordekayi, zahamba naye zamsa ebhotwe ngaphesheya komlambo. (Estere 2:8) Kumele ukuba kwakunzima ukwahlukana, kuba ulwalamano lwabo lwalufana nolwentombi noyise. UMordekayi wayengenakuthanda ukuba le ntombi itshate nomntu ongakholwayo, kwanokumkani lowo, kodwa kwakungekho nto anokuyenza. * Umele ukuba uEstere wawaphulaphula ngenyameko amacebiso kaMordekayi ngaphambi kokuba ahambe! Njengoko wayesiya komkhulu eShushan, ingqondo yakhe yayithatha ibeka. Zaziza kuba njani iimeko zale ndawo aya kuyo?
Wayethandwa ‘Nguye Wonke Ubani Owayembona’
10, 11. (a) Imeko yokuphila entsha kaEstere yayinokumchaphazela njani? (b) UMordekayi wayibonisa njani inkxalabo ngoEstere?
10 UEstere wazibona sele ekwindawo awayengayazi kwaphela nentsha kuye. Wayengomnye ‘wamabhinqa aselula’ awayevela kwiimbombo zone zoBukhosi basePersi. Afanele ukuba ayenamasiko, iilwimi nezimo zengqondo ezahlukene kakhulu. La mabhinqa ayephantsi kweliso elibukhali legosa eligama linguHegayi, ayesenziwa mahle ithuba elingangonyaka, ethanjiswa ngeeoli zabafazi. (Estere 2:8, 12) Imeko enjalo yayinokuwenza loo mabhinqa athi phithi bubuhle bawo, azicingele kakhulu aze akhuphisane. Waqhuba njani uEstere?
11 Akakho umntu omele ukuba wayexhalabele uEstere njengoMordekayi. Sifunda ukuba usuku nosuku wayesiya kufutshane nentendelezo yabafazi ukuze azi ngentlalo-ntle kaEstere. (Estere 2:11) Njengoko wayemana esiva ngaye, mhlawumbi ngezicaka zakomkhulu, umele ukuba wayesiba neqhayiya. Ngoba?
12, 13. (a) Abantu ababekunye noEstere babecinga ntoni ngaye? (b) Kutheni sinokuthi uMordekayi wayenokuvuya xa esiva ukuba uEstere akazichazanga ukuba ungumYuda?
12 UHegayi wakholwa nguEstere kangangokuba wamphatha ngobubele, wamnika izicakakazi ezisixhenxe nelona gumbi lisemgangathweni kuloo ndlu yabafazi. Le ngxelo ide ithi: “Ngalo lonke elo xesha uEstere wayezuza inkoleko emehlweni akhe wonk’ ubani owayembona.” (Estere 2:9, 15) Ngaba abantu babemthanda ngenxa nje yobuhle bakhe? Akunjalo, yayingebobuhle kuphela obumenza athandeke.
13 Ngokomzekelo sifunda oku: “UEstere akazange athethe ngabantu bakowabo okanye ngezalamane zakhe, kuba uMordekayi wayembekele umyalelo ukuba angaxeli.” (Estere 2:10) UMordekayi wamyalela ukuba angazichazi ukuba ungumYuda; ngokungathandabuzekiyo wayebona ukuba kubukhosi basePersi, babengathandwa. Umele ukuba wayevuya ngokwenene kukufumanisa ukuba, nangona uEstere wayengasekho phambi kwakhe, wayebonisa ubulumko nokuthobeka.
14. Abantu abaselula banokuwuxelisa njani umzekelo kaEstere namhlanje?
14 Nanamhlanje abaselula banokubavuyisa abazali babo nabantu abaphantsi kweliso labo. Xa bengabonwa ngabazali babo
15, 16. (a) Ukumkani wamthanda ngenxa yantoni uEstere? (b) Kutheni kusenokwenzeka ukuba iinguqu ebomini bukaEstere zazilucelomngeni?
15 Lathi lakufika ixesha lokuba uEstere abonwe ngukumkani, wanikwa ilungelo lokukhetha nantoni na ayifunayo, mhlawumbi ukuze azilungise ngakumbi. Sekunjalo, wathobeka waza akafuna nto ngaphandle kwezo wayezinikwe nguHegayi. (Estere 2:15) Waqonda ukuba ubuhle bubodwa abunakumenza athandwe ngukumkani; ukuthozama nokuthobeka yayizezona mpawu zinqabileyo kwabo bafazi. Ngaba wayechanile?
16 Ingxelo ithi: “Ukumkani wamthanda uEstere ngaphezu kwawo onke amanye amabhinqa, kangangokuba wakholeka ngakumbi wafumana nobubele bothando obungakumbi kuye ngaphezu kwazo zonke ezinye iintombi ezinyulu. Yaye wabeka isigqubuthelo sentloko sasebukhosini entlokweni yakhe waza wamenza ukumkanikazi esikhundleni sikaVashti.” (Estere 2:17) Kumele ukuba kwakunzima kule ntombazana yomYuda ithobekileyo ukuqhelana nale meko
17. (a) UEstere wahlala emthobela ngaziphi iindlela uMordekayi? (b) Kutheni umzekelo kaEstere ubalulekile kuthi namhlanje?
17 UEstere waqhubeka emthobela uMordekayi. Ulwalamano lwakhe namaYuda walugcina luyindaba yakwamkhozi. Ukongezelela koko, xa uMordekayi wamchazela ngeyelenqe lokubulawa kuka-Ahaswerosi, ngokuthobeka uEstere wachazela ukumkani laza elo yelenqe laphanza. (Estere 2:20-23) Wabonisa ukholo kuThixo wakhe ngokuthobeka nokuthobela. Umzekelo kaEstere ufuneka ngamandla kule mihla, kuba lunqabe okwezinyo lenkuku olu phawu lokuthobeka! Kodwa abantu abanokholo lokwenene bayakuxabisa ukuthobela njengoEstere.
Ukholo LukaEstere Luyavavanywa
18. (a) Yintoni esenokuba yabangela ukuba uMordekayi angavumi ukuqubuda kuHaman? (Funda nombhalo osemazantsi.) (b) Amadoda namabhinqa anokholo namhlanje awuxelisa njani umzekelo kaMordekayi?
18 Indoda egama linguHaman yafumana isikhundla esiphakamileyo ebukhosini buka-Ahaswerosi. Ukumkani wamenza inkulumbuso, nentonga yakhe yasekhosi nomntu wesibini ukuba negunya ebukhosini. Ukumkani wade wakhupha umyalelo wokuba bonke abantu baqubude kweli gosa xa belibona. (Estere 3:1-4) Loo mthetho wawuza kubangela ingxaki kuMordekayi. Wayekholelwa ukuba ufanele athotyelwe ukumkani, kodwa anganyhashwa uThixo. Kaloku, uHaman ‘wayengumAgagi.’ Kubonakala ukuba wayephuma kumlibo ka-Agagi, ukumkani wama-Amaleki owabulawa ngumprofeti kaThixo uSamuweli. (1 Sam. 15:33) Ama-Amaleki ayengendawo ngendlela egqith’ emgceni kangangokuba aba ziintshaba zikaYehova namaSirayeli. Uhlanga lwama-Amaleki lwaluqalekisiwe nguThixo. * (Dut. 25:19) UmYuda othembekileyo wayenokuqubuda njani kumAmaleki? Wayengenakuyenza loo nto uMordekayi. Wabonisa inkalipho. Nanamhla oku, amadoda namabhinqa anokholo aye abeka ubomi bawo esichengeni ukuze athobele lo mgaqo: “Simele sithobele uThixo njengomlawuli kunabantu.”
19. Wayefuna ukwenza ntoni uHaman, ibe wameyisela njani ukumkani?
19 UHaman waba lugcwabevu ngumsindo. Kodwa wayengafuni nje ukubulala uMordekayi kuphela. Wayefuna ukubatshayela bonke abantu bakuloMordekayi! UHaman wathetha kakubi ngamaYuda kukumkani. Akazange awabize ngagama, wathi ngabantu abangabalulekanga nganto, “abachithachithiweyo nabahlukileyo abaphakathi kwezizwana.” Into embi nangakumbi kukuba wathi abayithobeli imithetho kakumkani; bayavukela. Wathi uza kuzihlawula ngokwakhe iindleko zokubulawa kwawo onke amaYuda akobo bukhosi. * UAhaswerosi wanika uHaman umsesane wakhe wokutywina ukuze atywine nawuphi na umthetho awenzileyo.
20, 21. (a) Isigwebo sikaHaman sasiza kuwachaphazela njani amaYuda awayeseBukhosini basePersi, kuquka noMordekayi? (b) UMordekayi wambongoza ukuba enze ntoni uEstere?
20 Akuzange kube kudala izithunywa zakomkhulu zathi bhazalala kobo bukhosi bukhulu bamaPersi, zichaza isigwebo sokubulawa kwamaYuda. Khawuthelekelele indlela eyavakalelwa ngayo intsalela eyayiseYerusalem yakuva ngeso sigwebo, apho amaYuda awayevela elubhacweni eBhabhiloni ayezama ukuvuselela isixeko esasingenazo neendonga zokuwakhusela. Mhlawumbi uMordekayi wacinga ngawo, nangabahlobo nezalamane zakhe eShushan, ukuva kwakhe ezi ndaba zibuhlungu. Ebuhlungu, wakrazula iingubo zakhe, wambatha irhonya wazigalela uthuthu entloko, waza wakhala embindini wesixeko. Ngelo xesha, uHaman usela nokumkani, akukho nento le ethi thiki ngentlungu awayeyibangele amaYuda nabahlobo bawo abaseShushan.
21 UMordekayi wayesazi ukuba akanakuhlala nje asonge izandla. Kodwa wayeza kwenza ntoni? UEstere weva ngentlungu yakhe waza wamthumelela iimpahla, kodwa uMordekayi akazange athuthuzeleke. Mhlawumbi wayezibuza ukuba kwakutheni ukuze uThixo wakhe uYehova avumele uEstere owayeyintandane yakhe ahluthwe kuye aze atshatiswe nomlawuli womhedeni. Ngoku sasibonakala isizathu. UMordekayi wathumela umyalezo kukumkanikazi, ebongoza uEstere ukuba athethe nokumkani, ukuba amele “abantu bakowabo.”
22. Yintoni eyenza uEstere woyika ukuya kuvela ngaphambi komyeni wakhe ongukumkani? (Funda nombhalo osemazantsi.)
22 Kumele ukuba kwathi xhungu kuEstere esakuva ezo ndaba. Olu yayilolona vavanyo luqatha lokholo lwakhe. Wayesoyika, kwaye wayiveza loo nto xa waphendula uMordekayi. Wamkhumbuza ngomthetho kakumkani. Ukuya kukumkani engakubizanga kwakuza kuthetha ukufa. Wayenokusinda kuphela xa ukumkani emolulele intonga yobukhosi yegolide. Ngaba uEstere wayenaso isizathu sokulindela ukuba enzelwe loo nceba, emva kwento eyenzeka kuVashti ongazange avume ukuza xa ebizwa ngukumkani? UEstere waxelela uMordekayi ukuba kudlule iintsuku ezingama-30 ukumkani engambizanga! Ukungananzwa kwakhe kwayitsho ingqondo yabethabethana, ezibuza ukuba usathandwa kusini na ngukumkani. *
23. (a) Wathetha waphi amazwi uMordekayi ukuze omeleze ukholo lukaEstere? (b) Kutheni uMordekayi engowokuxeliswa?
23 UMordekayi wamphendula ngokucacileyo uEstere esomeleza ukholo lwakhe. Wathi ukuba uyasilela, amaYuda aya kusindiswa ngenye indlela. Kodwa ngaba uEstere wayemele alindele ukusinda xa sele iqalisile intshutshiso? Apha uMordekayi wabonisa ukuba wayenokholo olunzulu kuYehova, ongenakuze avumele ukuba batshatyalaliswe abantu bakhe zize izithembiso zakhe zingazaliseki. (Yosh. 23:14) Emva koko uMordekayi wabuza uEstere oku: “Ngubani owaziyo enoba uye wafumana isidima sasebukhosini ngenxa yexesha elinje?” (Estere 4:12-14) Ngaba asimele simxelise uMordekayi? Kaloku wayekholose ngokupheleleyo ngoThixo wakhe, uYehova. Ngaba nathi sinjalo?
Ukholo Olunamandla Kunokoyika Ukufa
24. UEstere walubonisa njani ukholo nenkalipho?
24 Lalifikile ixesha lokuba uEstere enze isigqibo. Wacela uMordekayi ukuba amqokelelele amadoda aza kuzila nawo iintsuku ezintathu, waza wathetha la mazwi aye aqhubeka ekho de kube namhlanje nabonisa ukholo nenkalipho: “Ukuba ndimele nditshabalale, manditshabalale.” (Estere 4:15-17) Umele ukuba wathandaza nzulu ngezo ntsuku zintathu kunanini na ngaphambili ebomini bakhe. Ekugqibeleni lade lafika eli xesha. Wanxiba impahla yasebukhosini engayiwayo, esenza yonke into ukuze athimbe umxhelo kakumkani. Emva koko waya kukumkani.
25. Chaza into eyayisenzeka njengoko uEstere wayesondela kumyeni wakhe.
25 Njengokuba bekuchaziwe ekuqaleni kwesi sahluko, uEstere waya entendelezweni kakumkani. Sinokuyithelekelela indlela awayenexhala ngayo, ethandaza ngaphakathi. Wangena entendelezweni awayenokumbona uAhaswerosi ehleli etroneni yakhe. Mhlawumbi wazama ukufunda inkangeleko yobuso bakhe obabuneendevu ezazindindwe kakuhle. Ukuba kwakuza kufuneka alinde, umele ukuba kwakungathi ulinde unaphakade. Kodwa ixesha ladlula waza wambona umyeni wakhe. Ngokuqinisekileyo wothuka, kodwa wathamba akumbona. Wamolulela intonga yakhe yobukhosi yegolide!
26. Kutheni kubalulekile ukuba amaKristu okwenyaniso abe nenkalipho enjengekaEstere, ibe kutheni sinokuthi wayengekabi phi?
26 UEstere wafumana ithuba lokuthetha. Wamela uThixo nabantu bakowabo, emisela umzekelo bonke abakhonzi bakaThixo ukutyhubela imbali. AmaKristu okwenyaniso ayayixabisa imizekelo elolu hlobo. UYesu wathi abafundi bakhe baya kuphawulwa ngothando lwabo lokuzincama. (Funda uYohane 13:34, 35.) Ukuze sibonise uthando olunjalo, kufuneka sibe nenkalipho njengoEstere. Kodwa kwanasemva kokuba uEstere emele abantu bakowabo, kwakungekabi phi. Wayeza kumchazela njani ukumkani ukuba intonga yakhe yasekhosi, uHaman, yayiqulunqa iyelenqe elingendawo? Wayeza kubahlangula njani abantu bakhe? Le mibuzo siza kuyiphendula kwinqaku elilandelayo.
^ isiqe. 2 Kucingelwa ukuba uAhaswerosi wayenguArtashashta I, owayenguMlawuli woBukhosi bamaPersi ekuqaleni kwenkulungwane yesihlanu B.C.E.
^ isiqe. 9 Funda ibhokisi ethi “Imibuzo NgoEstere,” kwiSahluko 16.
^ isiqe. 18 Umele ukuba uHaman wayengumAmaleki wokugqibela, ekubeni “intsalela” yawo yatshatyalaliswa ngemihla kaKumkani uHezekiya.
^ isiqe. 19 UHaman wakhupha iitalente zesilivere ezili-10 000, ezilingana namakhulukhulu ezigidi zeerandi namhlanje. Ukuba uAhaswerosi wayenguArtashashta I, imel’ ukuba loo mali kaHaman wayithakazelela. UArtashashta wayefuna imali eninzi ukuze alwe imfazwe namaGrike, mfazwe leyo woyiswayo kuyo.
^ isiqe. 22 UArtashashta I wayedume ngokuba nephuku. Isazi mbali somGrike uHerodotus sabhala imizekelo yokuba nephuku kwakhe kwimfazwe ayilwa namaGrike. Ukumkani wayalela ukuba kubekwe iinqanawa ngokulandelelana kwazo ukuze kwakhiwe ibhulorho ngakulwandle lweHellespont. Isikhukula sazidiliza ezo nqanawa, uArtashashta wayalela ukuba ezo njineli zibulawe aze amadoda akhe “ohlwaye” amanzi ngokuwabetha ngoxa kufundwa izithuko. Kwakwelo dabi, xa enye indoda esisityebi yacela ukuba unyana wayo angayi emkhosini, uArtashashta wathi makaqhawulwe phakathi, uze umzimba wakhe ubonwe ngumntu wonke njengesilumkiso.


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
9 Wahlabela mgama uYehova ethetha kuMoses entlango yaseSinayi ngonyaka wesibini wokuphuma kwabo ezweni laseYiputa, ngenyanga yokuqala,+ esithi:
2 “Ngoku oonyana bakaSirayeli bafanele balungiselele umbingelelo wepasika+ ngexesha lawo elimisiweyo.+
3 Nowulungiselela ngomhla weshumi elinesine kule nyanga phakathi kweengokuhlwa ezimbini+ ngexesha lawo elimisiweyo. Nize niwulungiselele ngokwemimiselo yawo yonke nangokwenkqubo yawo eqhelekileyo yonke.”+
4 Wathetha ke uMoses koonyana bakaSirayeli ukuba bawulungiselele umbingelelo wepasika.
5 Bawulungiselela ke umbingelelo wepasika ngenyanga yokuqala, ngomhla weshumi elinesine lwenyanga leyo phakathi kweengokuhlwa ezimbini, entlango yaseSinayi. Njengako konke uYehova awamyalela kona uMoses, benjenjalo oonyana bakaSirayeli.+
6 Ke kaloku kwakukho abantu ababengahlambulukanga ngenxa yomphefumlo womntu+ kangangokuba abazange babe nako ukulungiselela umbingelelo wepasika ngaloo mhla. Ngoko ke basondela phambi koMoses noAron ngaloo mhla.+
7 Bandula bathi aba bantu kuye: “Asihlambulukanga ngenxa yomphefumlo womntu. Sithintelwa ngani na ukuba singasondezi umnikelo+ kuYehova ngexesha lawo elimisiweyo phakathi koonyana bakaSirayeli?”
8 Wathi uMoses kubo: “Yimani phaya, khe ndive ukuba uYehova woyalela athini na ngani.”+
9 Wandula ke uYehova wathetha kuMoses, esithi:
10 “Thetha koonyana bakaSirayeli, uthi, ‘Nakuba nawuphi na umntu kuni okanye kwizizukulwana zenu esenokungahlambuluki ngenxa yomphefumlo+ okanye athabathe uhambo olude, naye umele awulungiselele umbingelelo wepasika kuYehova.
11 Bowulungiselela ngenyanga yesibini,+ ngomhla weshumi elinesine phakathi kweengokuhlwa ezimbini. Bafanele bawudle kunye namaqebengwana angenagwele nemifuno ekrakra.+
12 Bamele bangashiyi nto kuwo kude kuse,+ bangaphuli thambo lawo.+ Bowulungiselela ngokommiselo wonke wepasika.+
13 Kodwa ukuba umntu ohlambulukileyo nongekho seluhambeni othe akakukhathalela ukulungiselela umbingelelo wepasika, loo mphefumlo umele unqunyulwe ungabikho phakathi kwabantu bakowawo,+ ngokuba awuwusondezanga umnikelo kaYehova ngexesha lawo elimisiweyo. Loo mntu wophendula+ ngesono sakhe.
14 “‘Ukuba umphambukeli uthe wahlala nani njengomphambukeli, naye umele awulungiselele umbingelelo wepasika kuYehova.+ Ufanele awenze ngokommiselo wepasika nangokwenkqubo yawo eqhelekileyo.+ Ummiselo woba mnye kuni, kokubini kumphambukeli nakwinzalelwane yelizwe.’”+
15 Ngomhla wokumiswa komnquba+ ilifu lawugubungela umnquba wentente yeSingqino,+ ngokuhlwa lalisiba njengembonakalo yomlilo+ phezu komnquba kude kuse.
16 Leyo yindlela oku okwakuqhubeka ngayo rhoqo: Ilifu laliwugubungela emini, libe yimbonakalo yomlilo ebusuku.+
17 Xa sukuba linyuka ilifu lisuke phezu kwentente, babenduluka oonyana bakaSirayeli emva koko,+ yaye apho lalisithi zinzi khona ilifu, babemisa khona iinkampu zabo oonyana bakaSirayeli.+
18 Oonyana bakaSirayeli babenduluka ngokomyalelo kaYehova, yaye babemisa iinkampu+ ngokomyalelo kaYehova. Zonke iintsuku elalithe zinzi ngazo ilifu phezu komnquba, babehlala bemise iinkampu.
19 Yaye xa ilifu lihleli ithuba elide phezu komnquba, babeyigcina imfanelo yabo kuYehova oonyana bakaSirayeli ngokuthi banganduluki.+
20 Maxa wambi ilifu lalihlala iintsuku ezimbalwa phezu komnquba. Ngokomyalelo+ kaYehova babehlala bemise iinkampu, yaye babenduluka ngokomyalelo kaYehova.
21 Maxa wambi ilifu+ lalihlala ukususela ngokuhlwa kude kuse; yaye laliphakama ilifu elo kwakusa, baze banduluke. Enoba ilifu laliphakama emini okanye ngokuhlwa, babenduluka nabo.+
22 Enoba ilifu lalihlala iintsuku ezimbini okanye inyanga okanye iintsuku ezingakumbi phezu komnquba, babehlala bemise iinkampu oonyana bakaSirayeli, banganduluki, kodwa ekuphakameni kwalo babenduluka.+
23 Babemisa iinkampu ngokomyalelo kaYehova, yaye babenduluka ngokomyalelo kaYehova. Bayigcina imbopheleleko+ yabo kuYehova ngokomyalelo kaYehova ngoMoses.+
Yithumele
Yithumele
Numeri 9
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=4&Chapter=9&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D4%26Chapter%3D9%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
Funa Inkxaso
“Kwibandla lethu sinabahlobo abanenyameko. Bayasithanda yaye bayasixhasa. Bafana nqwa nentsapho kuthi.”—ULIZAAN, UMAMA WABANTWANA ABABINI ABAKWISHUMI ELIVISAYO.
Ingxaki.
UAlina onamakhwenkwana amabini uthi: “Eyona ngxaki yam kukusoloko ndidiniwe nokungabi naxesha.” Ingxaki ka-Alina iqhelekile koomama abangenamaqabane. Yiloo nto, abazali abaninzi abangenamaqabane beseka amaqela abantu ekuza kuba lula ukucela kubo uncedo bangabi nantloni.
Amacebiso.
Funa uncedo kwizalamane nabahlobo abanokuthenjwa. Kutheni ungenzi uludwe lwabantu onokuya kubo xa ufuna uncedo, lokugcinelwa umntwana, isithuthi, ukulungiselelwa indlu, okanye ukhuthazo? Ungalibali ukuluhlaziya. Khangela noncedo onokulufumana kurhulumente neminye imibutho.
URenata, oliNgqina likaYehova, uye wancedwa gqitha ngabazalwana bakhe. Uthi: “Basoloko bekulungele ukundinceda. Xa sahlaselwa ngumkhuhlane neentombi zam ezineminyaka esithoba ubudala, kwaba nzima ukupheka. Lathi ibandla lakukuva oko, yonk’ imihla kwakho umntu osiphathela ukutya.” Ububele obunjalo bundikhumbuza amazwi eBhayibhile akweyoku-1 kaYohane 3:18 athi: “Bantwana abancinane, masingathandi ngazwi nangamlomo, kodwa ngezenzo nangenyaniso.”
Ngaba yena umzali onganikwanga mvume yokugcina umntwana ngumthetho unokukwazi ukunceda? Ukuba omnye umzali, odla ngokuba ngutata uyinikiwe imvume yokuchitha ixesha nomntwana abe enenkathalo elungele nokunceda, kutheni kungacelwa yena nje? Enyanisweni, abantwana bamele bachithe ixesha noyise. *
Qeqesha abantwana bakho bakwazi ukunceda. Xa abantwana bakho ubanika imisebenzi efanele iminyaka yabo, unceda bona nawe. Umsebenzi ufundisa abantwana ukuba bathwale iimbopheleleko, yaye ubanceda bathande ukusebenza nto leyo eya kubanceda naxa bekhulile.
^ isiqe. 6 Abazali abangamaKristu bamele bayisebenzise kangangoko imigaqo yeBhayibhile ngendlela eza kunceda umntwana. Zimele zihlonelwe izigqibo zenkundla.


text:
Ukonwaba Ngoxa Usaluphala
UVAKALELWA njani xa ucinga ngokwaluphala? Abaninzi baba nexhala. Kaloku xa kuthethwa ngokwaluphala, abaninzi bacinga ngemibimbi, ngomzimba ongasavumiyo, ukulibala nokuhlala ubikw’ ihlaba.
Kodwa ke, inyaniso kukuba abantu aboluphali ngendlela efanayo. Abanye bahlala besempilweni emzimbeni nasengqondweni nokuba iminyaka ihambile. Ukuphucuka kwezempilo kuye kwanceda abanye banyangeka okanye bakwazi ukuphila nezigulo. Ngenxa yoko, abantu abaninzi kwamanye amazwe baphila ixesha elide besempilweni.
Sekunjalo, nokuba ukwaluphala kubaphethe kakubi okanye akunjalo, abantu abaninzi bangathanda ukulonwabela neli nqanaba lobomi. Bangakwenza njani oku? Loo nto ixhomekeke kwindlela ababujonga ngayo ubomi nokulamkela ngentliziyo ekhululekileyo eli nqanaba. Kungaluncedo ukucingisisa ngala macebiso aseBhayibhileni.
THOZAMA: “Bunabathozamileyo ubulumko.” (IMizekeliso 11:2) Singatsho ukuba ‘ukuthozama’ ekuthethwa ngako apha kubhekisela kubantu abakhulileyo abayamkelayo into yokuba abasenawo amandla okwenza yonk’ into. UCharles oneminyaka eyi-93 waseBrazil uyibeka kakuhle le nto xa esithi: “Ukuphila ixesha elide kuthetha ukuba uza kwaluphala nakanjani na. Akukho kubuya mva.”
Ukuthozama akuthethi kuthi zisengele phantsi ube usithi, “Ndiguge gqitha, akusekho yam.” Oko kukuzithwalisa nje amazinki ligqutha. IMizekeliso 24:10 ithi: “Ngaba uzibonakalise udimazekile ngomhla wokubandezeleka? Uya kuphelelwa ngamandla.” Kwelinye icala, umntu othozamileyo ubonisa ubulumko ngokuhlala ebona okuhle kwimeko nganye.
UCorrado oneminyaka eyi-77 ohlala eItali uthi: “Xa imoto inyuka iqhina, imele ihambe ngegiyeri esezantsi ukuze ingaphelelwa ngamandla.” Kuyacaca ukuba umntu umele enze utshintsho oluthile njengoko ekhula. UCorrado nenkosikazi yakhe baye bayitshintsha indlela abayenza ngayo imisebenzi yasekhaya ukuze babe nexesha elaneleyo lokuphumla, nto leyo ebanceda babe namandla imini yonke. NoMarian waseBrazil oneminyaka eyi-81 ukujonga ngendlela ethozamileyo ukwaluphala. Uthi: “Ndiye ndafunda ukuzenza izinto ngokwamandla am. Ndiye ndiphumle xa kuyimfuneko. Ndihlala phantsi, mhlawumbi ndingqengqe, ndifunde okanye ndimamele umculo. Ndiye ndafunda ukwamkela ukuba andisenamandla njengakuqala.”
LUNGELELANA: “Abafazi [bamele] bazihombise ngesinxibo esilungiswe kakuhle, ngokuthozama nangengqondo ephilileyo.” (1 Timoti 2:9) Ibinzana elithi “ngesinxibo esilungiswe kakuhle” libonisa ukunxiba ngendlela efanelekileyo nelungeleleneyo. UBarbara waseKhanada oneminyaka eyi-74 uthi: “Ndiye ndizame ukuhlala ndimhle ibe ndicocekile. Andifuni kuba xhifilili ngokungathi ndizinikezele ekubeni lifokofokwana lexhewukazi.” UFern waseBrazil oneminyaka eyi-91 uthi: “Ndimane ndizithengela impahla entsha ukuze ndizive ndingumntu noko.” Enza njani wona amakhehle? UAntônio waseBrazil oneminyaka eyi-73 uthi, “Ndizimisele ukuhlala ndilinene, ndinxiba iimpahla ezicocekileyo. Ndiyahlamba ndize nditsheve yonke imihla.”
Kwelinye icala, kubalulekile ukuba singazibaxi izinto de silibale ukuba ‘nengqondo ephilileyo.’ UBok-im waseMzantsi Korea oneminyaka eyi-69 osikhetha kakuhle isinxibo uthi: “Ndiyiqonda kakuhle into yokuba noko andinakude ndinxibe ngendlela endandinxiba ngayo ebutsheni bam.”
BONWABELE UBOMI: “Yonke imihla yoxhwalekileyo mibi; kodwa onentliziyo echwayitileyo uba netheko rhoqo.” (IMizekeliso 15:15) Njengokuba usaluphala, usenokumane ukhathazeka xa ukhumbula iintsuku zobutsha bakho nezinto ezininzi owawukwazi ukuzenza. Ilindelekile loo nto. Kodwa zama kangangoko ukuzinqanda imvakalelo ezinjalo. Ukuhlal’ ucinga ngeentsuku zakudala kuza kukubuyisela umva, kuze kukwenze ungabi namdla wokwenza nezinto onamandla okuzenza. UJoseph waseKhanada oneminyaka eyi-79 obonwabeleyo ubomi bakhe uthi: “Ndiye ndizame ukwenza izinto endikwaziyo ukuzenza, ndingabe ndikhalela izinto endingasenamandla akuzenza ngoku.”
Ukufunda kungakunceda ubonwabele ubomi bakho uze ufumane nezinye izinto ezintsha onokufunda ukuzenza. Ngoko ke, wasebenzise amathuba okufunda izinto ezintsha. UErnesto wakwiiPhilippines oneminyaka eyi-74 uthanda ukuya kufunda iincwadi ezinika umdla elayibrari. Uthi: “Ndisakuthanda ukufunda amabali, kuba nditsho ndizibone ndikuloo ndawo kuthethwa ngayo.” ULennart waseSweden oneminyaka eyi-75 wada waqalisa into enzima kakhulu, wafunda ulwimi olutsha.
YIBA NEZINWE: “Ziqheliseni ukupha, yaye abantu baya kunipha.” (Luka 6:38) Kwenze umkhwa ukuchitha ixesha nabanye uze uthande nokupha. Le nto iza kukunceda waneliseke uze wonwabe. UHosa waseBrazil oneminyaka eyi-85 uzama kangangoko ukunceda abanye nakuba umzimba ungasavumi. Uthi: “Ndiye ndifowunele abahlobo bam abagulayo nabadimazekileyo, okanye ndibabhalele iileta. Ngamanye amaxesha ndibathumelela iintwana-ntwana zezipho. Ndithanda nokuphekela abagulayo okanye ndibenzele izimuncu-muncu.”
Xa uthanda ukupha, nabanye baza kukupha. UJan waseSweden oneminyaka eyi-66 uthi: “Xa ubathanda abantu, nabo baza kukuthanda.” Ihlala ifudumele indawo enomntu onezinwe, ibe loo nto iyaxatyiswa ngabanye.
YIBA NOBUBELE: “Ozahlulayo uya kufuna ulangazelelo lwakhe lokuzingca; uya kuphambuka kubo bonke ubulumko bobuqili.” (IMizekeliso 18:1) Nangona usenokufuna ukukhe ube wedwa, kulumkele ukuba yinkom’ edla yodwa. UInnocent waseNigeria oneminyaka eyi-72 uyakuthanda ukuchitha ixesha nabahlobo bakhe. Uthi, “Ndizithandela ukonwaba nabantu bonke, abatsha nabadala.” Yena uBörje waseSweden oneminyaka eyi-85 uthi: “Ndizama kangangoko ukonwaba nabantu abatsha. Ukudlamka kwabo kundenza ndizive ndimtsha nam.” Ngamaxesha athile zama ukumema abahlobo. UHan-sik waseMzantsi Korea oneminyaka eyi-72 uthi: “Mna nenkosikazi yam sithanda ukumema bonke abantu, abatsha nabadala ukuze sonwabe kunye okanye sibe nesidlo.”
Abantu abanobubele bayakuthanda ukuncokola. Kodwa kubalulekile ukuba sibamamele nabanye xa bethetha. Yiba nomdla kwabanye. UHelena waseMozambiki oneminyaka eyi-71 uthi: “Ndinobubele ibe ndibaphatha ngesidima abanye. Ndiyabamamela xa bethetha ukuze ndazi ukuba bacinga ntoni okanye bathanda ntoni.” UJosé waseBrazil oneminyaka eyi-73 uthi: “Abantu bayamthanda umntu ophulaphulayo, onovelwano, onomdla kwabanye, oncomayo xa kuyimfuneko nonoburharha.”
Sebenzisa ‘amazwi anongwe ngetyuwa’ xa uthetha. (Kolose 4:6) Bacingele uze ubakhuthaze abanye.
BULELA: “Hlalani ninombulelo.” (Kolose 3:15) Bulela xa uncedwa. Ukubulela kwenza abanye bakuthande. UMarie-Paule waseKhanada oneminyaka eyi-74 uthi: “Mna nomyeni wam sisandul’ ukufudukela eziflethini. Siye sancediswa ngabahlobo bethu abaninzi. Siswel’ imilomo eliwaka! Siye sathumelela ngamnye kubo ikhadi, abanye sabamemela kwisidlo.” UJae-won waseMzantsi Korea oneminyaka eyi-76 uyayixabisa into yokuba elandwa xa esiya kwiHolo yoBukumkani. Uthi: “Kangangendlela endinombulelo ngayo ngoncedo lwabo ndiye ndiqiniseke ukuba ndiyancedisa ngemadlana yepetroli. Ngamany’ amaxesha ndiye ndibanike amakhadi neentwana-ntwana zezipho.”
Phofu ke, eyona nto simele siyibulele bubomi ngokwabo. UKumkani uSolomon osisilumko wathi: “Inja ephilayo ilunge ngakumbi kunengonyama efileyo.” (INtshumayeli 9:4) Kucacile ukuba xa sibujonga ngendlela efanelekileyo ubomi size silamkele ngentliziyo ekhululekileyo eli nqanaba, siya konwaba ngoxa sisaluphala.
Funda Okungakumbi
Unokuphila Ixesha Elide Kangakanani?
Ukwazi isizathu sokuba sisaluphala size sife yeyona nto ibangela ukuba siqonde ukuba sinokuphila ixesha elide kangakanani.
Ngaba Unokuphila Ngonaphakade?
Abantu akhonto bangayizamanga besilwa ukuguga, sekunjalo, akakho umntu okhe waphila ngonaphakade. Kutheni?


text:
IZINTO EZINOKWENZIWA NGABANTWANA XA KUFUNDWA
IZINTO EZENZIWA XA KUFUNDWA
Umoya Oyingcwele Uvelisa Isiqhamo
OKUNGAKUMBI
Ngubani Oza Kumkhuthaza?
Lo mdlalo unceda abantwana abaphakathi kweminyaka eyi-8 neyi-12 bacebe indlela abanokumkhuthaza ngayo omnye umntu.
Cula Ingoma Ethetha Ngokuba Nesibindi
Funda ingoma ethetha ngokuba nesibindi uze uyicule nentsapho yakowenu.
Bomelezwa Ngabazalwana Noodade Wabo
Bonisa abantwana bakho indlela abanokubanceda ngayo abanye nendlela abahlobo babo abanokubanceda ngayo.


text:
YINTONI EFUNDISWA YIBHAYIBHILE?
YINTONI EFUNDISWA YIBHAYIBHILE?
Ngubani UYesu Kristu? (Inxalenye 3)
Funda ngezinye zeempawu zikaYesu awazibonisayo ngoxa wayelapha emhlabeni, nangoko zinokusixelela kona ngoYise wakhe. Printa i-PDF uze uphendule imibuzo.
OKUNGAKUMBI
Indlela Yokwenza Intsapho Yakho Yonwabe (Inxalenye 1)
Yintoni eyona nto inokwenza konwatywe emtshatweni? Phanda ngeenkolelo zakho, hlola iimfundiso zeBhayibhile, funda neendlela onokuchazela ngayo abanye iinkolelo zakho usebenzisa esi sikhokelo sokufunda.
Imbono KaThixo Ngobomi (Inxalenye 2)
Esi sikhokelo sokufunda asizokukunceda nje wazi iinkolelo zakho ngokutofelwa kwegazi nendlela yokusebenzisa igazi kodwa siza kukunceda ukwazi ukuzichaza iinkolelo zakho kwabanye.
Kutheni UThixo Evumela Ukubandezeleka? (Inxalenye 1)
Ukuba uThixo unamandla, ngaba asinguye obekek’ ityala ngezi zinto zimbi zenzekayo?


text:
Ngaba ungathanda ukufunda eli nqaku ngolu lwimi:
IBhayibhile Kwi-Intanethi
INGUQULELO YEHLABATHI ELITSHA YEZIBHALO EZINGCWELE
Ngaba ungathanda ukufunda eli nqaku ngolu lwimi:
21 UYehova waphethulela ingqalelo yakhe kuSara kanye njengoko wayetshilo, waza uYehova wenza kuSara kanye njengoko wayethethile.+
2 Wamitha+ ke uSara waza wamzalela unyana uAbraham ebudaleni bakhe ngexesha elimisiweyo elo wayethethe ngalo uThixo kuye.+
3 Ngako oko uAbraham wamthiya unyana wakhe awamzalelwayo, awamzalelwa nguSara, igama elinguIsake.+
4 Yaye uAbraham wamalusa uIsake unyana wakhe xa wayeneentsuku ezisibhozo ubudala, kanye njengoko uThixo wamyalelayo.+
5 UAbraham wayeneminyaka elikhulu ubudala ukuzalelwa kwakhe uIsake unyana wakhe.
6 Wandula uSara wathi: “UThixo undilungiselele into yokuhleka: wonke ubani okuvayo oku uya kundihleka.”+
7 Waza wongeza wathi: “Ngubani na obengatsho kuAbraham ukuthi, ‘Ngokuqinisekileyo uSara uza kwanyisa abantwana,’ kanti nako ndizele unyana ebudaleni bakhe?”
8 Wakhula ke umntwana, walunyulwa;+ waza uAbraham walungiselela itheko elikhulu ngosuku awalunyulwa ngalo uIsake.
9 Yaye uSara wahlala ephawula ukuba unyana kaHagare umYiputakazi,+ awamzalela uAbraham, wenza intlekisa.+
10 Ngoko wathi kuAbraham: “Ligxothe eli khobokazana nonyana walo, kuba unyana weli khobokazana akayi kuba yindlalifa kunye nonyana wam, uIsake!”+
11 Kodwa le nto ayimkholisanga kwaphela uAbraham, ngokubhekisele kunyana wakhe.+
12 Wandula uThixo wathi kuAbraham: “Musa ukungakholiswa yiyo nantoni na uSara ayitshoyo kuwe ngenkwenkwe le nekhobokazana lakho. Liphulaphule ilizwi lakhe, kuba iya kubizwa ngoIsake imbewu yakho.+
13 Kananjalo unyana wekhobokazana,+ naye ndiya kumenza uhlanga, kuba eyinzala yakho.”+
14 Ngoko uAbraham wavuka ekuseni, wathabatha isonka nentsuba yamanzi, wanika uHagare,+ ebeka egxalabeni lakhe, kunye nomntwana,+ waza wamndulula. Wahamba waza wabhadu-bhadula entlango yaseBher-shebha.+
15 Ethubeni aphela amanzi+ entsubeni waza wamphosa+ umntwana phantsi kwetyholo.
16 Yena ke wemka waya kuzihlalela yedwa, kumgama omalunga nokudubula ngesaphetha, kuba wathi: “Mandingakuboni ukufa kwalo mntwana.”+ Ngoko wahlala phantsi emgama waza waphakamisa izwi lakhe, walila.+
17 Waliva ke uThixo ilizwi lenkwenkwe,+ yaza ingelosi kaThixo yamemeza kuHagare isemazulwini, yathi kuye:+ “Kusuke kwathini na ngawe, Hagare? Musa ukoyika, kuba uThixo uliphulaphule ilizwi lenkwenkwe apho ikhoyo.
18 Sukuma, yiphakamise inkwenkwe uze uyibambe ngesandla, kuba ndiya kuyenza uhlanga olukhulu.”+
19 Ngoko uThixo wawavula amehlo akhe waza wabona iqula lamanzi;+ yaye waya kulo waza wayizalisa intsuba ngamanzi, waseza nenkwenkwe.
20 UThixo waqhubeka enayo inkwenkwe leyo,+ yaqhubeka ikhula yaye ihlala entlango; kwaye yaba ngumtoli.+
21 Yahlala kwintlango yaseParan,+ yaye unina wayithabathela umfazi ezweni laseYiputa.
22 Kwathi ke ngelo xesha uAbhimeleki ekunye noFikoli intloko yomkhosi wakhe wathi kuAbraham: “UThixo ukunye nawe kuyo yonk’ into oyenzayo.+
23 Ngoko ndifungele ngoThixo+ ukuba akuyi kundixokisa mna nenzala yam nezizukulwana zam;+ ukuba, wothi ngokothando olunyanisekileyo endiqhubene ngalo nawe,+ nawe uqhubane ngalo nam nelizwe ohleli kulo njengomphambukeli.”+
24 Ngoko uAbraham wathi: “Ndiya kufunga.”+
25 Xa uAbraham wamgxeka ngokuqatha uAbhimeleki ngokubhekisele kwiqula lamanzi elalihluthwe ngabakhonzi baka-Abhimeleki ngogonyamelo,+
26 ngoko uAbhimeleki wathi: “Andazi ukuba yenziwe ngubani na le nto, nawe akundixelelanga nto ngayo, kwaye nam andikhange ndive nto ngayo ngaphandle kwanamhlanje.”+
27 Ngako oko uAbraham wathabatha izimvu neenkomo, wazinika uAbhimeleki,+ baza bobabini benza umnqophiso.+
28 Xa uAbraham wawabeka odwa amathokazi ezimvu asixhenxe omhlambi,
29 uAbhimeleki wathi kuAbraham: “Iyintoni na intsingiselo yala mathokazi ezimvu asixhenxe owabeke odwa?”
30 Wathi ke yena: “Wowathabatha la mathokazi ezimvu asixhenxe esandleni sam, aze abe bubungqina bam+ bokuba eli qula lembiwa ndim.”
31 Kungenxa yoko le nto wayibiza loo ndawo ngokuthi yiBher-shebha,+ kuba kulapho bafungayo bobabini.
32 Ngoko benza umnqophiso+ eBher-shebha, ekwathi emva kwawo wasukuma uAbhimeleki noFikoli intloko yomkhosi wakhe baza babuyela ezweni lamaFilisti.+
33 Emva koko watyala umthi wetamariske eBher-shebha waza wabiza khona egameni likaYehova+ uThixo ohlala ngokungenammiselo.+
34 Yaye uAbraham wakwandisa ukuhlala kwakhe njengomphambukeli ezweni lamaFilisti iintsuku ezininzi.+
Yithumele
Yithumele
Genesis 21
Inguqulelo Yehlabathi Elitsha YeZibhalo Ezingcwele
https://www.jw.org/finder?docid=1011452&Book=1&Chapter=21&wtlocale=XO&srcid=share
IsiXhosa
mailto:?body=Funda IBhayibhile Kwi-intanethi%0a%0ahttps%3A%2F%2Fwww.jw.org%2Ffinder%3Fdocid%3D1011452%26Book%3D1%26Chapter%3D21%26wtlocale%3DXO%26srcid=share&subject=Funda IBhayibhile Kwi-intanethi
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg